Dokumentari Al Jazeera berunsur hasutan, tidak tepat: KPN

KUALA LUMPUR, 18 Zulkaedah 1441H, Jumaat – Dokumentari bertajuk Locked Up in Malaysia’s Lockdown  terbitan agensi berita antarabangsa Al Jazeera yang disiarkan baru-baru ini didapati mempunyai unsur hasutan, laporan tidak tepat serta mencetuskan kemarahan orang awam, kata Ketua Polis Negara Tan Sri Abdul Hamid Bador.

Beliau berkata, laporan dokumentari berkenaaan telah menyentuh sensitiviti rakyat Malaysia dengan ia lebih condong ke arah menggambarkan layanan buruk terhadap pendatang tanpa izin di negara ini.

“Saya telah berbincang dengan pihak Jabatan Peguam Negara untuk meneliti kandungan dokumentari itu dan berpendapat ia mempunyai unsur-unsur hasutan dan disiasat di bawah Akta Hasutan 1948, Kanun Keseksaan dan juga Akta Komunikasi Multimedia Malaysia 1998,” katanya dalam sidang media khas di Bukit Aman, di sini.

“Mereka yang terlibat dengan dokumentari itu telah dipanggil ke Bukit Aman untuk diambil keterangan,” tambahnya.

Abdul Hamid berkata, polis telah selesai memanggil enam kakitangan agensi berita berkenaan hari ini.

Beliau berkata, enam daripada mereka telah hadir ke Bukit Aman manakala seorang lagi saksi iaitu individu yang bertanggungjawab memuat naik video berkenaan dijangka hadir esok untuk beri keterangan.

“Mereka datang sebagai saksi dan bukannya suspek, malah mereka akan jawab berdasarkan soalan yang ditanya polis.

“Selepas selesai soal siasat, kertas siasatan kes ini akan bawa ke Jabatan Peguam Negara untuk arahan selanjutnya dan sekiranya terdapat bukti-bukti kukuh, pihak Peguam Negara akan beri keputusan sama ada akan mendakwa atau tidak,” katanya.

“Jika terdapat dakwaan kakitangan Al Jazeera diugut serta nyawa mereka diancam, mereka boleh membuat laporan polis, dan keselamatan mereka termasuk mana-mana media dijamin sepenuhnya,” tambahnya.

Mengenai perkembangan usaha mengesan seorang lelaki warga Bangladesh, Md Rayhan Kabir yang mendakwa pendatang tanpa izin dilayan seperti binatang dalam dokumentari itu, Abdul Hamid berkata, polis masih sedang mencarinya.

“Kalau dia rasa apa yang dia cakap itu betul dalam dokumentari itu, mohon dia tampil untuk jelaskan apa maksudnya yang pihak berkuasa melayan migran seperti binatang,” katanya.

Abdul Hamid berkata, pihaknya turut memberi jaminan terhadap keselamatan lelaki warga Bangladesh itu jika dia tampil memberi keterangan.

Sebelum ini, media tempatan melaporkan Jabatan Imigresen sedang memburu seorang lelaki yang ditemu bual Al Jazeera dalam laporan berjudul “Locked Up in Malaysia’s Lockdown.”

Md Rayhan kini dikehendaki bagi membantu siasatan di bawah Akta Imigresen 1959/63.

Berumur 25 tahun, alamat terakhir lelaki dari Bangladesh itu didaftarkan di Menara Uncang Emas, Jalan Loke Yew, Kuala Lumpur. -Bernama


Muafakat parti politik Melayu rapuh kerana tiada agenda besar untuk bangsa

Oleh Siti Hafidah Abd Ghaffar

BANGI, 27 Jamadilakhir 1443H, Ahad – Meskipun Pilihan Raya Negeri (PRN) Johor dilaksanakan untuk mendapat mandat baharu rakyat, namun ia lebih kepada ‘medan’ pertembungan parti-parti politik Melayu berebut kuasa.

Lebih mendukacitakan parti-parti politik Melayu ini lebih mengutamakan kepentingan peribadi dan taksub kepartian sempit, kata pemerhati politik, Ustaz Sharipudin Abdul Kadir.

“Lihat sahaja kepada ucapan pimpinan parti yang terlibat seolah-olah pengisytiharan perang antara parti-parti Melayu.

“Pemuafakatan mereka dalam PN dan MN masih terkial-kial. Pemuafakatan terlalu rapuh kerana tiada agenda besar untuk bangsa,” katanya ketika dihubungi Ismaweb.net.

Ekoran itu, beliau tertanya-tanya sama ada PRN Johor akan memberi keuntungan untuk rakyat.

“Apa untungnya PRN Johor. Apa yang berlaku ialah perpecahan Melayu semakin parah. Duit jutaan ringgit akan dibelanjakan PRN. Masa dan wang ringgit akan hangus begitu sahaja.

“Kenapa parti-parti Melayu sanggup bertindak sedemikian. Jelas bila kepimpinan negara diberi kepada mereka yang tidak ada akhlak dan amanah. Langkah bermula menuju “kehancuran,” katanya.

Lebih dikesalkan katanya, harapan rakyat untuk melihat penyatuan umat tidak dihiraukan oleh ahli-ahli politik.

“Rakyat diperbodohkan dengan pelbagai dakwaan kononnya untuk membentuk kerajaan kuat perlu kepada PRN.

“Kononnya kuasa diberikan kepada rakyat yang menentukan pemimpin yang sepatutnya tetapi bila diteliti kita dapati ia hanya dakwaan palsu,” katanya.


Biadab! Zionis musnahkan 10,000 pokok milik Palestin

TEBING BARAT, 16 Jamadilakhir 1442H, Jumaat – Sekurang-kurangnya 10,000 pokok dimusnahkan rejim pengganas Israel di kawasan simpanan semulajadi di Tebing Barat.

Aktivis Palestin, Moataz Bisharat yang bertanggungjawab memantau kegiatan penempatan haram Israel di Lembah Jordan berkata, rejim Zionis telah memusnahkan kawasan dipelihara seluas kira-kira 400 dunum (98 ekar) di Ainun dekat Kota Tabas.

Katanya, tindakan biadab itu dilakukan dengan alasan kononnya bagi melakukan latihan ketenteraan di kawasan berkenaan, meskipun jaraknya tidak melebihi 300 meter dari kawasan perumahan dan berfungsi sebagai jalan keluar bagi penduduk.

“Tentera penjajah (rejim Zionis) menebang dan memusnahkan kira-kira 10,000 pokok hutan dan sekitar 300 pokok zaitun,” katanya.

Tumbuhan yang ditanam di kawasan itu sejak lapan tahun lalu adalah sebahagian daripada projek Greening Palestin, yang diselia oleh Kementerian Pertanian Palestin serta dibiaya oleh konsulat Venezuela di Palestin. – Agensi


Keberkesanan vaksin terhadap varian Delta, suntikan ketiga dikaji

KUALA LUMPUR, 15 Zulkaedah 1442H, Sabtu  – Kerajaan sedang mengkaji keberkesanan vaksin terhadap kes COVID-19 yang membabitkan varian Delta dan keperluan untuk suntikan ketiga vaksin (booster).

Menteri Penyelaras Program Imunisasi COVID-19 Kebangsaan (PICK) Khairy Jamaluddin berkata, negara-negara maju sedang membuat perolehan vaksin untuk tahun hadapan kerana mereka menjangkakan kemungkinan terdapat keperluan untuk memberikan suntikan booster ketiga.

“Kami ingin mendapatkan data lebih baik mengenai berapa lama perlindungan vaksin ini bertahan dan apa butiran diperlukan dalam menawarkan vaksin dos ketiga. Ini untuk jangkaan tahun hadapan,” katanya pada sidang media selepas meninjau pusat pemberian vaksin (PPV) ibu mengandung di Pusat Perdagangan dan Pameran Antarabangsa Malaysia (MITEC) di sini, hari ini.

Beliau berkata, kajian data diperlukan agar Malaysia dapat membuat keputusan sama ada perlu memulakan rundingan perolehan vaksin untuk tahun hadapan.

Mengambil contoh situasi terkini di United Kingdom, Khairy menjelaskan 90 peratus jangkitan baharu COVID-19 yang melanda negara itu adalah disebabkan varian Delta.

Katanya, perkara itu dibincangkan dalam mesyuarat Jawatankuasa Khas Jaminan Akses Bekalan Vaksin COVID-19 (JKJAV) pada Khamis lepas.

Sementara itu, Khairy berkata, Malaysia akan kekal menggunakan kaedah vaksinasi homolog pada masa ini kerana kekurangan data ‘real-world’ dan klinikal mengenai vaksinasi heterologi.

Bagaimanapun, beliau menegaskan, negara akan terus menjalankan kajian sendiri mengenai vaksinasi heterologi kerana banyak negara di dunia mula menjalankan kajian kaedah menggunakan dua vaksin berlainan untuk menggalakkan keberkesanan terhadap varian berbeza.

Dilaporkan, Malaysia menimbang untuk mencampurkan dua jenis vaksin berbeza bagi meningkatkan keberkesanan terhadap varian COVID-19 yang berbeza. -Bernama


Cegah COVID-19 bermutasi, Belanda sekat penerbangan dari UK

THE HAGUE, 5 Jamadilawal 1442H, Ahad – Bimbang wabak COVID-19 masih merebak di peringkat global, Belanda memutuskan untuk menyekat semua penumpang pesawat dari Britain bermula hari ini sehingga 1 Januari.

Keputusan itu dibuat selepas menerima maklumat baharu COVID-19 mengatakan menular di United Kingdom (UK) ketika ini.

Kementerian Kesihatan Belanda dalam satu kenyataan mengesahkan jangkitan bermutasi COVID-19 sedang menular di UK.

“Virus itu dikatakan lebih cepat dan mudah merebak serta sukar dikesan,” kata jurucakapnya.

Kementerian Kesihatan juga memberitahu, kajian kes di Belanda pada awal Disember mendapati virus dengan pelbagai varian dikesan dari UK.

Pakar sedang mengkaji bagaimana jangkitan berkenaan boleh berlaku sama ada membabitkan kes yang dilaporkan sebelum ini.

Serentak itu, badan kesihatan awam Belanda mencadangkan sebarang kemunculan strain virus baharu dari UK perlu disekat sepenuhnya dengan mengawal kemasukan penumpang pesawat.

Sebelum ini, Belanda mengumumkan perintah berkurung sehingga pertengahan Januari, dengan menyaksikan sekolah dan kedai bukan keperluan penting ditutup untuk membendung penularan COVID-19. – Agensi


MetMalaysia keluar nasihat Lekukan Tropika

KUALA LUMPUR, 20 Syawal 1443H, Sabtu – Jabatan Meteorologi Malaysia (MetMalaysia) mengeluarkan Nasihat Lekukan Tropika yang dikesan pada Latitud 17.4 Utara dan Longitud 98.0 Timur, kira-kira 474 kilometer (km) dari barat laut Bangkok, Thailand.

MetMalaysia dalam kenyataan yang dikeluarkan pagi ini memaklumkan, ribut itu bergerak ke arah utara timur laut dengan kelajuan 7 km sejam (km/j) dengan kelajuan angin maksimum 60km/j.

Menurut MetMalaysia, jarak lekukan tropika itu dengan bandar terdekat ialah kira-kira 1,243 km dari utara Pulau Langkawi, Kedah dan tiada kesan signifikan terhadap Malaysia. – Bernama


Netizen ‘keliru’ pendirian PAS dalam isu arak

BANGI, 7 Rabiulakhir 1442H, Isnin – Bukan hanya pelik, malah rata-rata pengguna media sosial ‘pening’ dengan pendirian menteri PAS terhadap isu pengharaman arak di negara ini.

Ia susulan respon terhadap petikan satu temubual eksklusif bersama Menteri Perusahaan Perladangan dan Komoditi, Datuk Dr Khairuddin Aman Razali yang disiarkan di TV Pertiwi hari ini.

Dalam rakaman berdurasi lebih seminit itu, Dr Khairuddin yang ditanya mengenai pengakhiran bagi industri arak berkata, sekiranya minuman keras memudaratkan, ia patut diharamkan untuk dijual secara umum.

Namun, minum arak adalah hak yang diberikan oleh agama masing-masing, dan ia menjadi hak kepada orang bukan Islam.

“Kerana itu hak yang diberikan oleh Allah SWT kepada agama lain dibenarkan.

“Tetapi, kalau judi, tiada agama yang membenarkan judi. Itu perlu bezakan antara judi dan arak. Arak sebahagian agama membenarkannya, kita akan beri hak kepada mereka,” katanya.

Ditanya, adakah PAS akan mendesak kepada pengharaman arak, menurut Dr Khairudin, hak itu masih diberikan kepada orang bukan Islam kerana ia dibenarkan syariat.

“Cuma, bagaimana penjualan itu mesti kita bincang. Kalau dia dijual secara berleluasa hingga menyebabkan memandu dalam keadaan mabuk, itu memudaratkan rakyat.

“Kita tengok bukan pada isu arak, tetapi isu memudaratkan itu menjadi pertimbangan kita. Maka, selagi ia tak mudaratkan orang bukan Islam, teruskan kerana agama mereka membenarkan,” kata Dr Khairuddin.

Keliru dengan kenyataan pemimpin PAS itu, rata-rata netizen mempersoalkan mengenai agama lain yang membenarkan arak seperti didakwa Dr Khairuddin.

“Agama mana yang cakap arak dibolehkan ya akhi?,” tulis Muhammad Anuar.

“Mana ada agama bagi minum arak. Agama apa datuk?,” soal Sit Matsuda.

Sementara, Kety Kety berkata, dalam keadaan sekarang, menjadi kewajaran untuk arak diharamkan memandangkan banyak kes kemalangan membabitkan pemandu mabuk.

“Betul ke ada agama yang membenarkan minum arak? Betul ke minum arak itu hak diberi oleh Allah kepada agama tertentu, atau video ini dipotong-potong penjelasannya? Ya Allah sungguh mengelirukan,” tulis Rasdan Affandi.

“Setahu saya, belum ada agama di dunia ini yang menghalalkan arak lebih-lebih lagi agama yang dah lama wujud. Kalau agama yang baru wujud tak tahulah pula,” kata Zaey Dean.


Daesh mengaku lakukan serangan di Vienna, bunuh 4 orang awam

VIENNA, 18 Rabiulawal 1442H, Rabu – Kumpulan pengganas Daesh mengaku bertanggungjawab ke atas serangan keganasan yang mengorbankan empat nyawa di Vienna, menerusi satu kenyataan yang dikeluarkan Amaq News Agency.

Pengakuan itu dibuat menerusi kenyataan bersama gambar serta video bagi tujuan memaparkan suspek bersenjata itu.

Gambar yang dimuat naik di Telegram itu menunjukkan seorang lelaki berjanggut dikenali sebagai Abu Dagnah Al-Albany.

Kenyataan itu mendakwa, individu terbabit telah menyerang orang ramai menggunakan senjata api sebelum ditembak mati oleh pihak polis.

Dalam foto berkenaan, Albany dilihat membawa supucuk pistol, mesingan, sebilah parang dan memakai cincin yang mempunyai kalimah ‘Muhammad utusan Allah’.

Amaq News Agency menyiarkan video Albany beberapa minit kemudian di mana dia dipercayai orang suruhan kepada pemimpin Daesh, Abu Ibrahim al-Hashemi al-Quraishi.

Terdahulu, pegawai Austria telah mengenal pasti penyerang sebagai Kujtim Fejzulai, dua warganegara Austria dan Macedonia Utara yang telah dijatuhi hukuman 22 bulan penjara pada April 2019 kerana cuba melakukan perjalanan ke Syria untuk menyertai militan Daesh.

Sementara, lelaki bersenjata yang mati ditembak polis disahkan telah bebas dari penjara kira-kira hampir setahun lalu.

Empat individu maut dalam serangan di Vienna malam Isnin lalu apabila seorang penyokong Daesh melepaskan tembakan rambang menggunakan senjata automatik.

Susulan itu, pasukan keselamatan Austria menyerbu 18 kediaman berbeza termasuk rumah suspek, Kujtim, 20, dah menahan 14 individu bagi mencari petunjuk rakan subahat.-  Agensi


PRN: Kemenangan PN akan beri impak pada Zahid

Oleh Siti Hafidah Abd Ghaffar

BANGI, 17 Muharram 1444H, Jumaat – Biarpun digembar-gemburkan kemenangan Perikatan Nasional (PN) dalam pilihan raya di enam negeri tidak menjejaskan kedudukan Kerajaan Persekutuan, namun sedikit sebanyak dijangka memberi impak kepada UMNO.

Ahli Jawatankuasa (AJK) PAS Bahagian Seremban, Zool Amali Hussin berkata, sekiranya PN meraih kemenangan pada 12 Ogos ini, pastinya kepimpinan UMNO akan mendesak Datuk Seri Dr Ahmad Zahid Hamidi meletak jawatan.

“Walaupun PRN enam negeri ini PN menang dan Kerajaan Pusat tidak tergugat sekalipun, tapi ia ada satu impak yang besar kepada kerajaan sebenarnya.

“Bahkan melibatkan kepimpinan UMNO itu sendiri. Jika semua negeri itu PN menang dan UMNO kalah sudah tentulah pemimpin-pemimpin UMNO akan mendesak presiden meletak jawatan,” katanya ketika dihubungi Ismaweb.net.

Dalam pada itu, Zool yang juga bekas Ketua Pergerakan Pemuda UMNO Bahagian Seremban mendakwa, rata-rata ahli UMNO kecewa apabila Ahmad Zahid bekerjasama dengan DAP.

“Sekarang ini apa yang saya nampak hasil kita jumpa orang ramai di kawasan saya sendiri, Lenggeng, rata-rata walaupun mereka ini masih dalam UMNO tapi semua sudah kecewa.

“Mereka juga tidak sabar menunggu PRN kerana nak ubah kerajaan Negeri Sembilan ini,” dakwanya.

Terdahulu, Suruhanjaya Pilihan Raya (SPR) menetapkan 12 Ogos depan sebagai hari pengundian bagi PRN dan diadakan serentak membabitkan enam negeri iaitu Selangor, Negeri Sembilan, Pulau Pinang, Kedah, Kelantan, serta Terengganu.


SPRM tetap perlu siasat dakwaan 54,000 warga China diberi kerakyatan

BANGI, 11 Safar 1445H, Isnin – Parti Pribumi Bersatu Malaysia (Bersatu) menggesa Suruhanjaya Pencegahan Rasuah Malaysia (SPRM) menyiasat segera dakwaan pemberian status kerakyatan kepada 54,000 warga China.

Walaupun Menteri Dalam Negeri, Datuk Seri Saifuddin Nasution Ismail dan Menteri Komunikasi dan Digital, Fahmi Fadzil telah menafikan dakwaan itu, Ketua Penerangan Bersatu, Datuk Razali Idris menegaskan, isu berkenaan tetap perlukan siasatan.

Baginya, rakyat Malaysia berhak mengetahui memandangkan isu pemberian kewarganegaraan membabitkan kedaulatan negara yang perlu dipertahankan.

“Bukan soal fitnah atau tohmahan, tetapi rakyat Malaysia berhak mengetahuinya.

“Kita tidak mahu kedaulatan negara kita dicerobohi sewenang-wenangnya, apatah lagi daripada pihak dalaman. Menteri KDN harus bertanggungjawab,” katanya dalam kenyataan, hari ini.

Justeru, Razali menggesa siasatan segera dibuat terhadap Saifuddin, Kementerian Dalam Negeri (KDN) dan Jabatan Pendaftaran Negara (JPN).

“Mana mungkin pokok bergoyang begitu sahaja kalau tiada angin yang bertiup! Angka 54,000 ini terlalu besar. Rakyat mahu isu ini ditangani secara bijak dan tuntas.

“Kedaulatan negara perlu dipertahankan, keistimewaan rakyat Malaysia perlu dilindungi!,” katanya.

Semalam, Fahmi dalam video dikongsikan di Facebook menafikan dakwaan bahawa Kerajaan Campuran akan memberi status kewarganegaraan kepada 54,000 warga China.

Bahkan, Saifuddin juga turut menafikan dakwaan kementeriannya sedang dalam proses memberikan kerakyat Malaysia secara besar-besaran kepada warga asing terutama dari China.

Saifuddin dilaporkan berkata, dakwaan itu sebagai satu tohmahan dahsyat dilontarkan sehingga memberikan kesan terhadap usaha kementerian menyelesaikan isu permohonan kewarganegaraan ketika itu.

Sebelum ini juga, JPN menafikan dakwaan yang tular di media sosial kononnya 54,000 warga China dalam proses diberikan kerakyatan untuk menjadi pengundi DAP.


Ingat Allah SWT hanya ketika susah

1. ALLAH menempelak sikap sebahagian manusia yang lupa dengan janji mereka. Ketika ditimpa kesusahan, bersungguh mereka berdoa agar Allah SWT membantu mereka. Setelah diberikan kesenangan, mereka melupakan Allah SWT, bahkan menyekutukan Allah SWT dengan yang lain. Firman Allah SWT:

وَإِذَا مَسَّ الْإِنْسَانَ ضُرٌّ دَعَا رَبَّهُ مُنِيبًا إِلَيْهِ ثُمَّ إِذَا خَوَّلَهُ نِعْمَةً مِنْهُ نَسِيَ مَا كَانَ يَدْعُو إِلَيْهِ مِنْ قَبْلُ

“Apabila manusia ditimpa kesusahan, dia berdoa kepada Allah, memohon bantuan dan bertaubat kepadanya, (namun) apabila dihilangkan dari mereka kesusahan tersebut, dia lupa apa yang pernah diucapkan dalam doa mereka sebelum itu.” (al-Zumar:8)

2. Malah Allah SWT perincikan lagi sifat manusia yang melupakan Allah SWT setelah diberikan kesenangan. Ketika ditimpa kesusahan, mereka memohon agar Allah SWT memberikan mereka kekayaan dan kesenangan. Namun, apabila diberikan kesenangan, mereka berubah menjadi kedekut untuk menyumbang. Firman Allah SWT:

إِنَّ الْإِنسَانَ خُلِقَ هَلُوعًا(19)إِذَا مَسَّهُ الشَّرُّ جَزُوعًا(20)وَإِذَا مَسَّهُ الْخَيْرُ مَنُوعًا

“Sesungguhnya manusia itu dijadikan bertabiat resah gelisah. Apabila ia ditimpa kesusahan, dia sangat resah gelisah; Dan apabila ia beroleh kesenangan, ia sangat bakhil kedekut.”

3. Sehingga apabila tiba saat kematian, mereka menyesal lalu mereka memohon kepada Allah SWT agar diberikan satu lagi peluang untuk bersedekah dan berbuat baik. Lalu semuanya telah terlambat. Firman Allah SWT:

حَتَّىٰ إِذَا جَاءَ أَحَدَهُمُ الْمَوْتُ قَالَ رَبِّ ارْجِعُونِ لَعَلِّي أَعْمَلُ صَالِحًا فِيمَا تَرَكْتُ

“Sehinggalah apabila datang kematian kepada mereka, mereka berkata: Wahai Tuhanku kembalikan aku ke dunia supaya aku boleh melakukan amal soleh yang aku tinggalkan.”

Semoga Allah membimbing kita.

Dr. Ahmad Sanusi Azmi


Israel terus bedil Gaza, lancar 2 serangan

RAMALLAH, 19 Ramadan 1443H, Khamis – Negara pengganas Israel melancarkan dua serangan ke atas bumi Gaza, pada awal Khamis sebagai tindakan balas kepada serangan roket Palestin.

Serangan rejim Zionis berlaku pada ketika polis Israel menghalang pelampau Yahudi daripada memasuki Masjid al-Aqsa bagi mengelak merebaknya ketegangan.

Serangan negara pengganas Israel menyasarkan tengah Gaza, kata saksi dan sumber pasukan keselamatan, dalam kekejaman yang sudah berlanjutan hampir sebulan.

Menurut saksi, satu lagi serangan rejim Zionis menyasarkan kawasan di selatan Gaza.

Beberapa jam sebelum itu, polis Israel menghalang kemasukan pelampau Yahudi ke kawasan sekitar Masjid al-Aqsa selepas berminggu-minggu berlakunya pertumpahan darah di sana.

Dalam pada itu, polis berkata, serangan yang dilancarkan dari Gaza tidak mendatangkan kecederaan, di mana serpihan letupan jatuh di bahagian laman rumah di selatan Sderot.

Serangan dari Gaza itu merupakan yang kedua dilancarkan sejak sebulan yang lalu.

Pegawai pergerakan Hamas menegaskan, serangan di udara dan darat itu merupakan tindakan balas kepada serangan rejim sebelum ini. – Agensi


Mana tindakan terhadap penceroboh kebun haram Musang King?

Oleh Ainul Illia Meor Suzurudin

BANGI, 2 Ramadan 1442H, Rabu – Pertubuhan-Pertubuhan Pembela Islam (PEMBELA) menyambut baik tindakan Pejabat Hutan Daerah Raub, Pahang melaksanakan tindakan drastik terhadap pekebun haram di Kompartmen Satu, Hutan Simpan Sempam, Mukim Tras.

Pejabat Hutan Daerah Raub, sebelum ini dilaporkan telah memusnahkan sebanyak 5,300 pokok pisang, durian Musang King dan Duri Hitam yang ditanam secara haram di atas tanah seluas kira-kira 16.2 hektar di kawasan itu.

Naib Pengerusi PEMBELA, Mohd Nor Izzat Johari berkata, susulan tindakan itu, pihaknya turut menyarankan kepada Pejabat Hutan Daerah Raub serta Jabatan Perhutanan Negeri Pahang mengambil tindakan kepada individu yang menceroboh hutan-hutan lain di negeri itu.

“Tindakan tegas wajar diambil kerana ada di kalangan mereka degil dan cuba mengubah persepsi kononnya mereka menjadi mangsa kekejaman kerajaan yang mengambil tindakan tepat,” katanya ketika dihubungi Ismaweb.net, hari ini.

Pun begitu, Nor Izzat meluahkan rasa musykil dan hairan bila mana isu membabitkan lebih 200 penceroboh hutan yang menanam durian Musang King secara haram sehingga kini tidak diambil tindakan.

“Kenapa masih tidak dihalang dan diambil tindakan perundangan? Kes dan isu yang sama, satu, terus tebang. Satu lagi, main ‘tarik tali’.

“SPRM Raub yang dikatakan sudah membuka kertas siasatan (September 2020), tetapi masih belum diambil tindakan susulan kepada isu pencerobohan Tanah Raub, Musang King, masih menjadi persoalan,” katanya lagi.

Justeru, beliau menggesa kerajaan negeri Pahang bertindak tegas terhadap penceroboh yang melihat diri mereka sebagai mangsa keadaan ini.

“Kerana difahamkan, masih terdapat beribu ekar tanah yang masih diceroboh dalam negeri Pahang,” katanya.

Pada 23 Disember tahun lalu, Mahkamah Tinggi Kuantan menolak permohonan 204 pekebun durian Musang King di Raub untuk mendapatkan kebenaran semakan kehakiman, terhadap notis arahan pengosongan tanah yang dikeluarkan kerajaan Pahang.

Permohonan itu dibuat selepas kerajaan Pahang mula mengambil tindakan terhadap pekebun yang didakwa mengusahakan kebun durian secara haram di sekitar Raub pada awal Ogos sehingga menyebabkan kerugian kepada kerajaan negeri, selain isu pencemaran air.

Bagaimanapun, pada 5 Januari lalu, Mahkamah Rayuan membenarkan permohonan 204 pekebun durian Musang King untuk menangguhkan notis arahan pengosongan tanah yang dikeluarkan oleh kerajaan Pahang sehingga rayuan mereka diselesaikan.


Premis Al-Ikhsan dimasuki babi jalani proses sertu

PUTRAJAYA, 21 Rabiulakhir 1442H, Isnin – Angkara kunjungan tak diundang seekor babi hutan di premis perniagaan peralatan sukan Al-Ikhsan, Alamanda, pengurusannya hari ini menjalankan proses sertu dengan dipantau Jabatan Agama Islam Wilayah Persekutuan (JAWI).

Pengurus Kawasan Al-Ikhsan Lembah Klang, Saiful Adam berkata, ketika kejadian berkenaan,  terdapat 12 pekerja dalam premis dengan beberapa pelanggan dan ia berlaku agak pantas sebelum pihak bomba datang menghalau haiwan itu.

Saiful berkata, pihaknya mengambil langkah menjalankan proses sertu untuk membersihkan premis itu mengikut cara umat Islam bagi meyakinkan orang ramai.

Katanya, syarikat menanggung kerugian hampir RM20,000 berikutan perlu melupuskan barangan yang terkena haiwan liar berkenaan seperti kasut, seluar dan jersi yang dipamerkan ketika kejadian.

“Sebarang kesulitan yang timbul amat dikesali dan kami akan sentiasa melakukan yang terbaik untuk menjamin keyakinan pelanggan,” katanya.

Proses sertu itu bermula 10 pagi dan berakhir dua jam kemudian, disertai 15 kakitangan JAWI termasuk Bahagian Kajian jabatan itu dan 10 kakitangan Al-Ikhsan.

Ketua Penolong Pengarah Kanan JAWI Putrajaya, Mastuyah Sahari berkata,

pihak Al-Ikhsan berkata, proses penyucian itu terlebih dahulu melibatkan kerja mengesan dan menghilangkan a’in atau kesan zahir seperti jejak air liur, tapak kaki dan darah.

“Selepas itu dibasuh seluruh laluan tersebut dengan air tanah yang disusuli air bersih mutlak sebanyak enam kali sebelum dikeringkan. Ia ambil masa sebab kedai ini agak luas,” katanya.

Sementara kawasan koridor di pusat beli-belah itu pula diuruskan sendiri pasukan petugas Alamanda dan ia hanya melibatkan tempat yang jelas ada kesan a’in oleh haiwan berkenaan.

Katanya, pihak Jawi percaya babi hutan itu lari dari Taman Wetland Putrajaya yang mungkin disebabkan setiap minggu ada operasi pemutihan haiwan dijalankan Perbadanan Putrajaya.

Semalam tular di media sosial, visual haiwan liar itu memasuki pusat beli belah Alamada sekitar jam 12.30 tengah hari dan berlegar-legar di premis pusat menjual barangan sukan itu.

Haiwan liar yang tersesat itu kemudiannya diusir keluar oleh anggota bomba ke sebuah padang ragbi berdekatan pusat beli belah itu.


2 juta ahli KWSP terkesan boleh akses i-Sinar

KUALA LUMPUR, 30 Rabiulawal 1442H, Isnin – Kumpulan Wang Simpanan Pekerja (KWSP) menjangka kemudahan i-Sinar akan memberi manfaat kepada dua juta ahli yang layak dan dianggarkan sejumlah RM14 bilion akan disediakan.

Ketua Pegawai Eksekutifnya Tunku Alizakri Raja Muhammad Alias berkata KWSP telah memperluaskan skop i-Sinar yang merangkumi ahli yang kehilangan pekerjaan, diberi cuti tanpa gaji atau tiada sumber pendapatan.

Secara umum, ahli yang layak boleh mengakses 10 peratus daripada amaun simpanan mereka dalam Akaun 1, tertakluk kepada baki minimum RM100.

“Bagi ahli yang mempunyai baki RM90,000 dan ke bawah dalam Akaun 1, mereka akan mempunyai akses kepada amaun sehingga RM9,000.

“Bagi ahli yang mempunyai baki lebih daripada RM90,000 dalam Akaun 1, mereka akan mempunyai akses 10 peratus. Bagaimanapun, amaun maksimum yang boleh didahulukan adalah RM60,000,” katanya pada taklimat media, di sini, hari ini.

Beliau berkata amaun pendahuluan akan dikreditkan secara berkala sehingga enam tempoh enam bulan dengan pendahuluan bulan pertama sehingga RM4,000 bagi yang memiliki simpanan Akaun 1 sebanyak RM90,000 dan ke bawah dan sehingga RM10,000 bagi mereka yang mempunyai simpanan lebih RM90,000 dalam Akaun 1.

Ahli yang memilih untuk memohon kemudahan i-Sinar perlu menggantikan amaun yang telah didahulukan.

“Caruman baharu akan dikreditkan 100 peratus dalam Akaun 1 sehingga amaun pendahuluan yang diterima telah digantikan semula. Selepas itu, caruman akan kembali ke kadar pecahan asal iaitu 70 peratus bagi Akaun 1 dan 30 peratus bagi Akaun 2,” katanya.

Ahli yang layak boleh membuat permohonan bermula Disember 2020 dan amaun akan dikreditkan dalam akaun bank ahli pada hujung bulan selepas permohonan dibuat.

“Pengkreditan pertama akan bermula pada Januari 2021. Amaun pendahuluan ini akan dikreditkan secara berkala sehingga enam bulan bermula pada tarikh pertama pengkreditan,” katanya.

Kemudahan itu adalah bertujuan menyediakan dana tambahan kepada ahli yang terkesan untuk memastikan kelangsungan hidup semasa krisis dan simpanan persaraanmasa depan, kata Alizakri. – Bernama


Tebus RM50 kredit ePenjana mulai esok

BANGI, 9 Zulhijjah 1441H, Khamis – Rakyat Malaysia boleh menebus RM50 kredit ePenjana mulai 31 Julai daripada tiga penyedia perkhidmatan e-dompet yang dipilih kerajaan.

Menteri Kewangan, Tengku Datuk Seri Zafrul Abdul Aziz berkata, tiga penyedia perkhidmatan e-dompet yang terpilih untuk melaksanakan inisiatif ini ialah Boost, GrabPay dan Touch ‘n Go eWallet.

“Program ini akan dilaksanakan dengan kerjasama aplikasi pengesan kontak COVID-19 MySejahtera. Untuk memohon kredit, setiap pemohon mesti memuat turun salah satu dari tiga eDompet berkenaan, serta memuat turun dan menggunakan aplikasi MySejahtera.

“Inisiatif ini terbuka kepada rakyat Malaysia yang berumur 18 tahun dan ke atas, serta berpendapatan kurang daripada RM100,000 setahun. Setiap pemohon yang layak boleh menebus RM50 kredit ePENJANA daripada salah satu penyedia perkhidmatan e-Dompet terpilih (Boost, GrabPay atau Touch ‘n Go eWallet).

“Pemohon yang layak juga akan menerima padanan insentif tambahan bernilai RM50 dalam bentuk rebat tunai, baucar dan/atau mata ganjaran sepanjang tempoh kempen,” katanya dalam satu kenyataan hari ini.

Mengulas lanjut, Tengku Zafrul berkata, tempoh memohon RM50 kredit ePENJANA adalah dari 31 Julai hingga 24 September, 2020, manakala tarikh akhir penggunaan ePENJANA adalah pada 30 September, 2020.

“Pemohon disaran memuat turun dan mengemas kini data di dalam aplikasi MySejahtera, manakala peniaga dan peruncit perlu menghubungi penyedia perkhidmatan e-Dompet yang berkenaan, dan mendapatkan kod QR MySejahtera bagi memastikan urus niaga ePENJANA yang lancar di kedai-kedai mereka.

“Rakyat juga diingatkan bahawa bagi tujuan pelaksanaan ePENJANA, Kementerian Kewangan hanya mengiktiraf aplikasi MySejahtera, Boost, GrabPay dan Touch ‘n Go eWallet. Pastikan data peribadi hanya dikongsi dengan aplikasi yang rasmi dan sahih,” katanya.

Sebelum ini, Perdana Menteri, Tan Sri Muhyiddin Yassin mengumumkan inisiatif yang akan dilaksanakan menerusi program ePENJANA bernilai RM750 juta bermula bulan ini.

Inisiatif itu yang dijangka memanfaatkan kira-kira 15 juta rakyat adalah usaha kerajaan untuk menggalakkan pembayaran tanpa sentuh.


Kenyataan Kit Siang provokatif, ekstremis

BANGI, 16 Jamadilawal 1444H, Ahad – Kenyataan Lim Kit Siang mengenai langkah perlu diambil bagi memastikan Malaysia tidak menjadi negara Islam sepenuhnya bukan sahaja bersifat provokatif bahkan ekstremis.

Malah kenyataan veteran parti tamak haloba DAP itu yang menyebut langkah-langkah perlu diambil bagi memastikan Malaysia tidak menjadi negara Islam sepenuhnya dalam dua kali lagi Pilihan Raya Umum (PRU) pada 2032 iaitu 10 tahun dari sekarang adalah tuduhan berat berniat jahat.

Ahli Parlimen Sik, Ahmad Tarmizi Sulaiman berkata, ia juga adalah hasutan bagi membangkitkan isu perkauman berasaskan agama dan perlu disiasat pihak berkuasa.

Katanya, kenyataan itu jelas menunjukkan Kit Siang seorang yang tidak memahami Perlembagaan Persekutuan Malaysia yang menggariskan Islam sebagai agama rasmi Persekutuan bahkan menjadi ejen penyuntik Islamophobia di kalangan masyarakat majmuk di Malaysia.

“Jelas, tiada pembohongan seperti yang dicanangkan oleh beliau tetapi ketelusan pemimpin berjiwa rakyat seperti Presiden PAS, Pengerusi PN dan Menteri Besar Kedah menyebabkan rakyat terbuka bagi menerima dan akhirnya banyak kerusi UMNO dan Pakatan Harapan (PH) tumbang dengan majoriti yang sangat besar.

“PN enggan membentuk kerajaan perpaduan bukan kerana membantah cadangan Yang di-Pertuan Agong (YDPA) seperti yang difitnah oleh PH dan BN, tetapi enggan berkompromi dengan kluster mahkamah yang disifatkan seperti ‘enau dalam belukar, melepaskan pucuk masing-masing’.

“Iaitu sangat mementingkan diri sendiri dan sanggup menggadaikan prinsip keadilan serta mengabaikan kehendak rakyat yang menolak kerakusan pemimpin yang terpalit dengan rasuah,” katanya dalam kenyataan, hari ini.

Terdahulu, Kit Siang menerusi laman blognya berkata, kerajaan harus melaksanakan dasar-dasar reformasi dan program pembinaan semula negara bagi mencegah Malaysia tenggelam dalam ‘gelombang hijau’ PAS.

Katanya, kerajaan harus mengambil pelajaran daripada PRU15 bagi mengelakkan demokrasi dirampas oleh politik ‘pembohongan, ketakutan, kebencian, perkauman dan agama’.

Ahmad Tarmizi berkata, kemenangan besar PN dalam merampas kerusi Parlimen Padang Serai daripada PH dengan majoriti lebih 16,260 turut menterjemahkan penolakan dan kemarahan rakyat terhadap kerajaan gabungan PH-BN yang tidak telus.

Bahkan sanggup berkompromi sehinggakan terpaksa melantik kluster mahkamah menjawat jawatan penting dalam Kabinet demi kelangsungan kuasa mereka.

Malah katanya, kemenangan di 74 kerusi Parlimen dalam ‘Gelombang PN Best’ ini menandakan suatu permulaan yang menggetarkan kerajaan PH dan BN sehingga terpaksa menyekat video pro-PN dalam media sosial seperti TikTok dan akhirnya menjerumuskan kerajaan PH dan BN ini sebagai sebuah rejim yang cakap tidak serupa bikin.

“Ia juga tidak menjamin kebebasan media seperti yang dijanjikan bahkan bersifat ‘double standard’ apabila tiada tindakan sekatan dibuat bagi kenyataan provokatif penyokong PH dan BN di media sosial yang lain seperti di Twitter.

“Maka, ‘Gelombang PN Best’ membawa maksud kesejahteraan kepada rakyat secara menyeluruh tanpa mengira bangsa dan agama.

“Pendekatan PAS yang menekankan aspek prinsip menjadikan ia wadah bagi memantapkan pegangan hidup masyarakat berbilang kaum di negara ini,” katanya.


Henti pamer kegagalan dalam rawat pesakit COVID-19

BANGI, 24 Zulhijjah 1442H, Selasa – Kementerian Kesihatan (KKM) perlu berhenti mempamerkan kes-kes kegagalan ketika menangani pesakit COVID-19, khususnya di media sosial.

Oleh itu, Presiden Persatuan Kebajikan Darul Islah (Perkid), Ustaz Masridzi Sat menyarankan KKM dan petugas barisan hadapan supaya menonjolkan bukti kejayaan dalam merawat pesakit COVID-19.

Ini termasuk mengembangkan lagi keadah dan pelbagai perubatan yang sesuai termasuk daripada tradisional Islam.

“Buat kolaborasi yang baik dengan pelbagai pihak termasuk dengan NGO, doktor pakar tempatan dan pengamal perubatan tradisional Islam.

“Jangan terus tunjukkan kes meningkat, kematian terus bertambah, sedangkan lebih 20 juta rakyat telah disuntik vaksin,” katanya dalam kenyataan, hari ini.

Beliau berkata, apa guna kerajaan berbelanja puluhan bilion ringgit untuk program vaksinasi, namun kejayaan itu tidak dipamerkan.

“Yang diviralkan kegagalan dan kekecewaan. Akibat dari inilah akhirya istilah ‘kerajaan gagal’ telah dijadikan modal kuat oleh pembangkang.

“Itu belum cerita mengenai kelemahan dan akibat pelbagai SOP PKP dan ‘lockdown’ yang menyebabkan pelbagai urusan kehidupan rakyat menderita dan sengsara termasuk bankrap serta bunuh diri,” katanya.

Beliau berkata demikian mengulas laporan berita mengenai ramai pakar dan doktor muda menangis kecewa kerana tidak mampu selamatkan pesakit COVID-19 muda.


DUN Johor kini guna istilah pengimbang ganti pembangkang

ISKANDAR PUTERI, 27 Syaaban 1444H, Isnin – Dewan Undangan Negeri (DUN) Johor kini menggunakan istilah pengimbang bagi merujuk semua Ahli DUN Johor pembangkang, menjunjung titah Sultan Johor, Sultan Ibrahim Almarhum Sultan Iskandar, Khamis lepas.

Perkara itu dimaklumkan oleh Speaker DUN Johor, Datuk Dr Mohd Puad Zarkashi sebelum sesi soal jawab pada persidangan DUN Johor di Bangunan Sultan Ismail, Kota Iskandar, di sini.

“Sebagaimana yang telah dimulakan oleh ADUN Machap (Menteri Besar Johor Datuk Onn Hafiz Ghazi) semalam, kita akan menggunakan istilah pengimbang, lebih murni, lebih tepat, lebih komprehensif dan lebih futuristik untuk mewujudkan DUN yang lebih berwibawa.

“Menjunjung kasih Tuanku. Terima kasih,” kata beliau pada Mesyuarat Pertama (Pembukaan Rasmi) Penggal Persidangan Kedua DUN Johor ke-15 di Bangunan Sultan Ismail, Kota Iskandar, di sini, hari ini.

Pada titah perasmian pembukaan, Sultan Ibrahim menitahkan supaya wakil rakyat pembangkang di Johor digelar sebagai pengimbang berikutan peranan mereka yang disifatkan sebagai pengimbang serta pemeriksa kepada kerajaan.

Menurut Sultan Johor gelaran pembangkang yang diberikan kepada ahli dewan di pihak bukan kerajaan sebagai kurang sesuai kerana peranan mereka bukanlah hanya membangkang segala cadangan kerajaan semata-mata.

Baginda bertitah, mereka turut bertanggungjawab untuk menjadi pengimbang dan pemeriksa terhadap tindakan kerajaan supaya tidak berbuat sesuka hati. – Bernama


PAS tetap cari jalan bekerjasama dengan UMNO

BANGI, 14 Rabiulawal 1444H, Selasa – PAS masih kekal mencari jalan untuk terus bekerjasama dengan UMNO walaupun sehingga kini tidak memenuhi syarat yang diberikan.

Malah, pintu rundingan masih dibuka sehingga kini bagi menyatukan ummah antara UMNO dan PAS serta parti Pribumi Bersatu malaysia (Bersatu), tegas Naib Presiden PAS, Datuk Seri Dr Ahmad Samsuri Mokhtar.

“Kita masih mencuba, tidak tutup pintu, kalau tengok kenyataan terakhir daripada PAS pun menuju kepada penyatuan ummah.

“Sebab kita rasa tidak boleh berputus asa sehingga ke titik terakhir,” katanya, hari ini.

Sebelum ini, Presiden PAS, Tan Sri Abdul Hadi Awang berkata, parti itu tetap meneruskan usaha penyatuan ummah melibatkan ‘komitmen’ ketiga-tiga parti teras Melayu seterusnya menjamin kestabilan politik negara.

PAS berpandangan perlu ada ‘keanjalan’ dalam rundingan dengan pihak UMNO dan Bersatu, termasuk berhubung syarat-syarat yang dikemukakan serta rundingan kerusi sedang diusahakan.

Terdahulu, Presiden UMNO, Datuk Seri Dr Ahmad Zahid Hamidi menetapkan tiga syarat utama kepada PAS sekiranya mahu bekerjasa dengan partinya.

Antaranya, perlu keluar daripada gabungan Perikatan Nasional (PN) serta memutuskan hubungan politik dengan Bersatu.

Ahmad Zahid juga menjelaskan, PAS juga perlu mengisytiharkan secara rasmi bahawa parti itu sudah mufarakah (berpisah) sepenuhnya dengan PN dan Bersatu sekiranya bersetuju untuk menjalinkan kerjasama dengan partinya.


Pesara tentera didenda RM70,000 terbabit rasuah

KUALA LUMPUR, 24 Ramadan 1442H, Khamis – Seorang pesara Angkatan Tentera Malaysia (ATM) didenda RM70,000 atau penjara sembilan bulan oleh Mahkamah Sesyen di sini hari ini, atas kesalahan jenayah rasuah berhubung kerja rasminya dengan menerima benda berharga berupa suatu perkhidmatan bernilai RM10,000 dan wang tunai  RM50,000.

Hakim Suzana Hussin menjatuhkan hukuman itu terhadap bekas Ketua Pengarah Bahagian Staf Perisikan, Lt Jen (B) Datuk Sheikh Mokhsin Sheikh Hassan, 60, selepas dia menukar pengakuan kepada bersalah ketika sebutan kes hari ini.

Bagi pertuduhan pertama, tertuduh didenda RM55,000 atau penjara enam bulan sekiranya gagal membayar denda manakala bagi pertuduhan pilihan, dia didenda RM15,000 atau penjara tiga bulan.Tertuduh membayar denda itu.

Mahkamah turut memerintahkan wang yang disita berkenaan kes ini dilucut hak kepada kerajaan mengikut Seksyen 40 Akta Suruhanjaya Pencegahan Rasuah Malaysia (SPRM).

Sheikh Mokhsin sebagai Ketua Pengarah Perisikan Pertahanan, Bahagian Staf Perisikan Pertahanan di Kementerian Pertahanan, didakwa telah menerima satu benda berharga berupa suatu perkhidmatan untuk dirinya yang dibayar oleh seorang  pengarah syarikat pembekalan peralatan dan perisian ketenteraan bernilai RM10,000, yang mana tertuduh mengetahui individu itu mempunyai hubungan dengan kerja-kerja rasmi tertuduh.

Bagi pertuduhan pilihan, Sheikh Mokhsin didakwa menerima wang tunai berjumlah RM50,000 untuk dirinya daripada individu sama yang mana tertuduh mengetahui bahawa pengarah syarikat itu mempunyai hubungan dengan kerja-kerja rasmi tertuduh.

Kedua-dua kesalahan itu dilakukan di sebuah bilik hotel di Langkawi, Kedah dan di pejabatnya di Kementerian Pertahanan, Jalan Padang Tembak di sini, antara 21 dan 26 Jun 2020 mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya.

Mengikut fakta kes, Sheikh Mokhsin didakwa telah menerima perkhidmatan itu sewaktu mengadakan lawatan Ops Benteng di Langkawi. Perkhidmatan dan wang tunai itu diterima berkaitan dengan pembekalan dron daripada syarikat milik pengarah syarikat tersebut.

Peguam Datuk Mohd Shahrom Mohamad yang mewakili tertuduh, memohon mahkamah menjatuhkan hukuman ringan berbentuk denda tanpa pemenjaraan atas alasan anak guamnya telah insaf dan membuat pengakuan salah dengan rela hati tanpa sebarang paksaan.

“Saya juga mohon mahkamah mengambil kira jasa anak guam saya yang telah berkhidmat selama 41 tahun dalam bidang ketenteraan yang mana beliau pernah berkhidmat dalam misi United Nations Peacekeeping Operation di Iraq dan selaku Ketua Pasukan Pemantau Antarabangsa di Mindanao, Filipina.

“Beliau juga telah diminta oleh pihak kementerian untuk bersara lebih awal pada 31 Julai 2020 susulan penangkapan dan siasatan oleh SPRM berkenaan kes ini. Anak guam saya juga penanggung utama keluarga dan ketika ini, beliau masih menanggung isteri dan empat orang anaknya,” kata peguam itu.

Timbalan Pendakwa Raya daripada SPRM Siti Norhafizan Zakaria membantah hukuman berbentuk denda mengambil kira faktor kekerapan penularan jenayah rasuah dalam masyarakat.

“Mitigasi tertuduh secara keseluruhan hanya bertumpu pada kepentingan peribadi semata-mata. Saya mohon mahkamah menjatuhkan hukuman berat yang dapat memberi pengajaran kepada orang awam tentang keseriusan jenayah rasuah,” katanya. -Bernama


Pelajar mesti divaksin sebelum buka sekolah

SEREMBAN, 3 Muharram 1443H, Khamis – Menteri Besar Negeri Sembilan, Datuk Seri Aminuddin Harun menggesa pelajar diberi vaksin COVID-19 sebelum mereka kembali ke sekolah pada 1 September ini.

Desakan itu susulan bimbang dengan kemunculan varian yang lebih ganas seperti Delta dan Lambda.

“Saya menyokong sekolah dibuka semula pada 1 September, tetapi pelajar mesti diberi vaksinasi terlebih dahulu.

“Saya yakin ia boleh dilakukan kerana saya diberitahu, hanya mereka yang berada di Tingkatan 5 dan Tingkatan 6 dan yang akan menduduki peperiksaan akan kembali untuk sesi pembelajaran secara bersemuka terlebih dahulu,” katanya.

Di Negeri Sembilan, kira-kira 30,000 pelajar yang akan menduduki peperiksaan Sijil Pelajaran Malaysia (SPM) dan Sijil Tinggi Pelajaran Malaysia (STPM) di negeri ini, dan seharusnya tidak menjadi masalah untuk memvaksinasi mereka sebelum sekolah dibuka semula, katanya.

Aminuddin berkata, pemberian vaksin kepada pelajar penting untuk mengelakkan kluster sekolah.

“Pihak berkuasa mungkin kata ia mungkin tidak berlaku, tetapi kerajaan Negeri Sembilan berharap ini dapat dielakkan sama sekali,” katanya.

Pada 17 Julai, Kementerian Pendidikan mengumumkan bahawa sekolah akan dibuka secara berperingkat untuk Pengajaran dan Pembelajaran (PdP) bersemuka mulai 1 September

Namun, keputusan ini boleh berubah, bergantung pada penilaian risiko terbaru oleh Kementerian Kesihatan dan Majlis Keselamatan Negara.

Kementerian mengatakan akan mengumumkan lebih banyak perincian mengenai pembukaan semula sekolah untuk pembelajaran bersemuka sekurang-kurangnya seminggu sebelum sekolah dibuka.

Menteri Penyelaras Program Imunisasi Covid-19 Kebangsaan, Khairy Jamaluddin juga mengatakan bahawa semua kakitangan sekolah akan diberi vaksin pada waktu sekolah dibuka semula.

Ini untuk memastikan persekitaran sekolah selamat ketika dibuka semula.


PAS perkukuh kerjasama dengan PN

LABUAN, 14 Jamadilakhir 1443H, Isnin – PAS akan terus memperkukuh jalinan kerjasama bersama Perikatan Nasional (PN), kata Ketua Dewan Muslimat PAS Pusat, Datuk Siti Zailah Mohd Yusoff.

“Kita sentiasa bekerjasama dalam pelbagai program turun padang, seperti semalam saya berada di Kota Marudu dan Pitas, Sabah bersama Srikandi Parti Pribumi Bersatu Malaysia (Bersatu) dan pemimpin wanita lain dalam PN untuk menyantuni penduduk setempat di sana.

“Sebagai negara demokrasi, inilah masanya kita meletakkan kepentingan rakyat dalam agenda perkhidmatan kita,” katanya kepada pemberita selepas Majlis Penyerahan Baucar Saringan Mamogram dan Ujian HPV DNA (WcaRe) sempena Sambutan Bulan Kesedaran Kanser Serviks 2022 di Desa Tunas Hijau hari ini.

Beliau berkata, senario politik negara kini tidak akan menjejaskan jalinan kerjasama dengan Bersatu khususnya dalam kalangan sayap wanita PAS dan PN kerana ia terus berjalan serta diperkukuh.

Sebelum ini, Ahli Jawatankuasa PAS pusat Nasrudin Hassan berkata kedudukan dan hala tuju PAS bersama PN sudah dimuktamad namun parti itu berhasrat melebarkan lagi kerjasama dengan parti lain bagi memperkukuh kedudukan politik umat Islam di negara ini.

“Kedudukan PAS dengan PN adalah sesuatu yang sudah dimuktamadkan iaitu PAS adalah gabungan dalam PN. Jadi, tidak berbangkit soal untuk merombak kedudukan PAS dalam PN,” katanya. – Bernama


Sultan Johor titah beri Anwar lebih masa bangunkan ekonomi

KUALA LUMPUR, 11 Safar 1445H, Isnin – Sultan Johor, Sultan Ibrahim Sultan Iskandar bertitah supaya Perdana Menteri, Datuk Seri Anwar Ibrahim diberikan lebih banyak masa untuk meningkatkan ekonomi negara.

Dalam satu wawancara khas dengan Sin Chew Daily, baginda memahami cabaran kewangan yang dihadapi pentadbiran Anwar.

“Anwar hanya menyedari kesulitan kewangan dihadapi kerajaan setelah mengambil alih pentadbiran,” titah baginda dalam wawancara khas dengan akhbar tempatan dalam Bahasa Cina itu.

Sultan Ibrahim juga menzahirkan rasa lega terhadap lawatan Perdana Menteri ke China awal tahun ini yang membawa pulang hasil yang positif.

Menyentuh mengenai Anwar, Sultan Ibrahim bertitah, baginda mempunyai hubungan yang baik dengan Perdana Menteri.

“Ada kalanya, beliau meminta pandangan beta dan ada masanya, beliau memberikan cadangan kepada beta,” titah baginda.

Baginda juga menekankan pentingnya Malaysia untuk mengekalkan hubungan yang baik dengan China.

Selain itu, Sultan Johor bertitah bahawa meletakkan program Malaysia Rumah Keduaku (MM2U) di bawah Kementerian Pelancongan, Seni dan Budaya yang melaporkan terus kepada Perdana Menteri merupakan satu pendekatan yang tepat.

“Untuk menarik lebih banyak pelaburan, Malaysia harus menawarkan pilihan visa yang mesra pelabur dan praktikal, terutamanya dalam penilaian semula program MM2U semasa kerana fasa kedua program ini tidak mesra pemohon dan fasa ketiga lebih buruk lagi,“ titah baginda. – Bernama


RM15.75 juta untuk sekolah persendirian Cina, kerajaan tunduk pada Dong Zong?

Oleh Siti Fatimah Ishak

BANGI, 10 SYAWAL 1444H, Isnin – Peruntukan besar kepada Sekolah Persendirian Cina seolah memberi makna Kerajaan Madani menyokong kewujudan dwi sistem pendidikan negara, kata Presiden Ikatan Guru-Guru Muslim Malaysia (i-Guru), Azizee Hassan.

Terdahulu, Menteri Pengangkutan, Loke Siew Fook mengesahkan kerajaan meluluskan peruntukan RM15.75 juta untuk 63 sekolah persendirian Cina di seluruh negara.

Katanya, permohonan peruntukan itu dibuat Presiden Dong Zong, Tan Tai Kim dan ia diluluskan oleh Perdana Menteri Anwar Ibrahim yang juga Menteri Kewangan.

“Setiap sekolah menerima RM250,000. Ia akan disalurkan kepada sekolah terbabit, dua minggu selepas cuti Hari Raya,” kata Loke.

Mempersoal tindakan itu, Azizee berkata, kerajaan wajar mengutamakan peruntukan kepada sekolah aliran perdana berbanding sekolah persendirian.

“Masih banyak lagi sekolah aliran perdana yang memerlukan bantuan terutama dari sudut infrastruktur dan penyelenggaraan bangunan sekolah yang daif.

“Peruntukan besar kepada sekolah persendirian Cina bermakna kerajaan menyokong kewujudan dwi sistem pendidikan dan seolah-olah mmengiktiraf sistem pendidikan yang membenarkan sijil UEC,” katanya kepada Ismaweb.net.

Atas sebab itu, beliau menggesa kerajaan tidak mengabaikan peruntukan kepada institusi pendidikan Islam swasta.

“Ini kerana sistem pendidikan ini mengikuti sistem aliran perdana dan menyumbang besar kepada pendidikan negara.

“Terutama melahirkan generasi murid yang seimbang dari sudut duniawi dan ukhrawi serta menjadi benteng mempertahankan akidah Islam,” katanya.


Program peringati usaha Melayu lindungi Cina di Sibu dicadang pada November

SIBU, 11 Syawal 1443H, Khamis – Satu program khas bagi memperingati usaha masyarakat Melayu di Sibu melindungi kaum Cina daripada kekejaman tentera Jepun semasa Perang Dunia Kedua dicadang diadakan di sini pada November depan.

Timbalan Menteri Kesihatan Awam, Perumahan dan Kerajaan Tempatan II Sarawak Michael Tiang Ming Tee berkata program tersebut bertujuan mendedahkan mengenai peristiwa itu kepada generasi muda.

“Hari tersebut amat bermakna kepada kami dan kami ingin memperkenalkan peristiwa penting itu kepada generasi muda. Peristiwa ini amat jelas melambangkan betapa uniknya keakraban masyarakat Melayu dan Cina di Sibu. Generasi muda pada hari ini harus mengenali keunikan masyarakat zaman dahulu,” katanya.

Beliau berkata demikian kepada pemberita selepas menyaksikan majlis penyerahan sijil pelantikan semula dan pelantikan baharu Ketua Masyarakat dan Ketua Kaum (KMKK) bagi kawasan Dewan Undangan Negeri (DUN) Pelawan dan Bukit Assek di sini hari ini.

Tiang yang juga Ahli Dewan Undangan Negeri (ADUN) Pelawan berkata idea untuk menganjurkan program tersebut tercetus semasa kunjungan Aidilfitri beliau ke atas seorang ketua masyarakat tempatan, Temenggong Datuk Wan Hamid Edruce Tuanku Mohamad di sini baru-baru ini.

“Semasa kunjungan itu Temenggong Datuk Wan Hamid Edruce telah berkongsi dengan kami disebalik keakraban masyarakat Melayu dan Cina semasa era Perang Dunia Kedua.

“Terdapat sejarah penting iaitu pada masa itu masyarakat Melayu mengambil anak Cina menjadi anak angkat mereka. Ini bagi melindungi mereka daripada ditindas oleh Jepun,” katanya.

Sementara itu, Wan Hamid Edruce semasa ditemui berkata keluarga beliau sendiri mengambil seramai enam anak kaum Cina sebagai anak angkat.

“Seorang daripada mereka ialah isteri Premier kita iaitu Puan Sri Juma’ani Tuanku Bujang dan seorang lagi ialah ibu kepada mendiang Ting Ing Mieng yang merupakan bekas ADUN Seduan dan bekas Pengerusi Majlis Perbandaran Sibu,” katanya.

Wan Hamid Edruce berkata mereka semua tinggal di rumah keluarga beliau dan ada juga sebahagian daripada anak-anak angkat ini dibawa ke Song, sebuah penempatan di bahagian hulu Sungai Rajang kira-kira 110km dari sini untuk melindungi mereka daripada tentera Jepun.

Menurutnya selain keluarganya, terdapat keluarga lain di Kampung Nangka dan Kampung Hilir turut mengambil anak Cina menjadi anak angkat mereka ketika itu. – Bernama


JPS nasihat orang ramai peka, siap sedia hadapi fasa peralihan monsun

KUALA LUMPUR, 10 Syaaban 1443H, Ahad – Jabatan Pengairan dan Saliran (JPS) menasihatkan orang ramai terutama penduduk yang berada di kawasan rendah dan berhampiran sungai agar sentiasa peka, berwaspada dan bersiap sedia menghadapi fasa peralihan monsun.

Ketua Pengarahnya Datuk Ir Dr Md Nasir Md Noh dalam kenyataan berkata fasa tersebut yang dijangka bermula esok (14 Mac) dan berterusan sehingga pertengahan Mei depan menyebabkan kejadian ribut petir yang lazimnya membawa hujan lebat berserta angin kencang dalam jangka masa yang singkat.

Beliau berkata situasi itu oleh meningkatkan kejadian banjir kilat dan sangat bergantung kepada keupayaan sungai, sistem saliran, kolam takungan, pintu air, rumah pam, pam mudah alih dan lain-lain infrastruktur banjir sedia ada.

“Sebagai persiapan, JPS sentiasa melaksanakan kerja-kerja penyelenggaraan semua infrastruktur berkenaan secara berkala supaya berfungsi dengan baik termasuk ban dan tebing sungai yang dipantau rapi untuk memastikan tindakan serta-merta dilaksanakan apabila berlakunya kejadian ban pecah atau tebing runtuh.

“Orang ramai juga diingatkan untuk tidak membuang sampah merata-rata dan menjaga persekitaran supaya aliran sungai tidak terhalang,” katanya.

Selain itu Md Nasir berkata JPS turut melaksanakan Program Ramalan dan Amaran Banjir (PRAB) bagi meramal dan mengeluarkan amaran banjir untuk membantu pasukan penyelamat dan orang ramai bersiap menghadapi banjir yang kini telah pun beroperasi penuh di Kelantan, Terengganu dan Pahang.

Pada Jumaat lepas, Ketua Pengarah Jabatan Meteorologi Malaysia (MetMalaysia), Muhammad Helmi Abdullah menyatakan Malaysia dijangka mengalami fasa peralihan monsun bermula esok hingga pertengahan Mei depan, sekali gus menandakan berakhirnya Monsun Timur Laut sejak 3 November lepas.

Muhammad Helmi berkata semasa fasa itu, rantau negara akan menerima tiupan angin lemah dari pelbagai arah yang amat sesuai untuk kejadian ribut petir, hujan lebat serta angin kencang dalam jangka masa yang singkat di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak.

Maklumat lanjut mengenai hebahan amaran banjir, status aras air sungai dan kelebatan hujan di seluruh Malaysia boleh diperoleh melalui laman sesawang Public Infobanjir iaitu https://publicinfobanjir.water.gov.my atau memuat turun aplikasi mobile apps, MyPublicInfoBanjir. – Bernama


Luruan monsun melemah, cuaca semakin baik dari 1 hingga 7 Mac

KUALA LUMPUR, 26 Rejab 1443H, Isnin – Luruan monsun yang melanda negara telah pun melemah dan keadaan cuaca dijangka bertambah baik dari 1 hingga 7 Mac ini.

MetMalaysia dalam kenyataan hari ini memaklumkan sepanjang tempoh ramalan, cuaca pada sebelah pagi dijangka hujan di satu dua tempat sahaja di pantai timur Semenanjung dan timur Sabah.

“Pada sebelah petang hingga awal malam, hujan dan ribut petir dijangka berlaku di barat Semenanjung, utara Sarawak serta barat dan timur Sabah,” menurut kenyataan itu.

Selain itu, MetMalaysia mengeluarkan amaran angin kencang dan laut bergelora kategori pertama dan kedua untuk kawasan perkapalan di perairan Laut China Selatan berkuat kuasa hingga 1 Mac ini.

MetMalaysia turut menasihati orang awam agar sentiasa merujuk laman sesawang www.met.gov.my dan semua media sosial serta memuat turun aplikasi myCuaca untuk maklumat terkini dan sahih. – Bernama


Lebih 50 premis judi di Kedah bakal tamat operasi secara berperingkat

BANGI, 22 Jamadilakhir 1443H, Selasa – Lebih 50 premis perjudian di Kedah akan ditamatkan operasi secara berperingkat apabila kerajaan negeri membuat keputusan untuk tidak memperbaharui lesen premis judi berkuat kuasa serta-merta pada November lalu.

Malah, dua premis perjudian di Baling turut ditutup selepas kerajaan menerusi pihak berkuasa tempatan (PBT) tidak lagi memperbaharui lesen premis terbabit, baru-baru ini.

Menteri Besar Kedah, Datuk Seri Muhammad Sanusi Md Nor berkata, kerajaan negeri juga telah memaklumkan kepada Kementerian Kewangan mengenai dasar untuk tidak lagi memperbaharui lesen premis perjudian.

Katanya, surat mengenai perkara itu juga telah dihantar kerajaan negeri supaya kementerian terbabit tidak lagi mengeluarkan lesen berkenaan.

“Prosesnya memang begitu, kita perlu maklumkan kepada Kementerian Kewangan yang kita tidak lagi memperbaharui lesen premis perjudian, jadi kita harap Kementerian Kewangan tidak lagi perbaharui lesen premis perjudian di Kedah.

“Ini adalah jalan yang betul kita ambil,” katanya seperti dilaporkan akhbar Utusan Malaysia, hari ini.

Pada 14 November lalu, akhbar melaporkan kerajaan negeri melalui PBT mengumumkan tidak lagi akan memberi kelulusan lesen premis perjudian selain mengehadkan aktiviti penjualan arak seluruh negeri, berkuat kuasa serta-merta.


Kumpulan kedua vaksin Pfizer-BioNTech’s tiba 26 Februari

KUALA LUMPUR, 9 Rejab 1442H, Ahad – Kumpulan kedua vaksin Pfizer-BioNTech’s COVID-19 akan tiba pada 26 Februari.

Menteri Sains, Teknologi dan Inovasi, Khairy Jamaluddin berkata, kumpulan berikutnya akan tiba setiap dua minggu.

“Sebanyak 271,802 petugas barisan hadapan termasuk dari sektor kesihatan telah mendaftar untuk program ini,” katanya pada sidang media yang diadakan melalui Zoom hari ini.

Beliau juga mengatakan bahawa Program Imunisasi Nasional COVID-19 akan dimulakan pada 24 Februari, dua hari lebih awal dari jadual asal 26 Februari.

Ia akan menyaksikan Perdana Menteri, Tan Sri Muhyiddin Yassin menjadi penerima vaksin pertama, bersama dengan petugas barisan hadapan yang akan diinokulasi pada fasa pertama yang akan dijalankan hingga April.


Cukup-cukuplah ‘sanjung’ ahli politik disabit kes mahkamah

KITA boleh berlapang dada menerima bahawa sistem perundangan negara kita berada pada tahap yang baik. Walaupun pada mata kasar, kecil besarnya nilai hukuman itu masih ramai yang mempertikai, tetapi sekurang-kurangnya, sistem perundangan negara telah membuktikan tidak ada seseorang pun yang boleh berdiri lebih tinggi dari undang-undang negara.

Jika dahulu ada satu parti itu yang didakwa dan didapati bersalah oleh sistem perundangan, maka diajaknya rakyat turun ke jalanan. Diheret ribuan rakyat mendukung perjuangan ‘suci’ malah memaksa rakyat untuk menerima bahawa hukuman yang diterima adalah hasil ‘dendam politik’ dan sebagai salah satu misi ‘pembunuhan’ karier politiknya.

Seakan ‘dejavu’ apabila seorang lagi ahli politik negara seolah ingin mengulang perkara yang sama. Walaupun orang kiri dan kanannya mengulang kenyataan bahawa mereka ‘menghormati’ keputusan mahkamah, tetapi ada ayat ‘dengan dukacita’ dalam perenggannya. Ini menunjukkan dan memberi satu signal yang salah terhadap penghakiman Mahkamah Tinggi saya kira. Bagi saya kalau benar anda menghormati keputusan mahkamah maka cukup sekadar itu. Terimalah dan berilah sokongan untuk si pesalah meneruskan rayuan di peringkat lebih tinggi demi membuktikan sebaliknya.

Namun apa yang lebih penting adalah, cukup-cukuplah untuk mendukung ahli politik yang disabit kes mahkamah ini. Apatah lagi yang sudah didapati bersalah oleh penghakiman. Ya, benar. Alasan kamu katakan ini baru peringkat mahkamah tinggi (dengan alasan seorang hakim itu mungkin bias).

Nota yang paling penting sebenarnya adalah, politikus yang didapati bersalah itu boleh hidup pun tanpa kamu mendukung dan berhimpun untuk mereka. Biarkan ahli politikus itu, jutaan wangnya dan barisan peguam handalannya untuk berentap mempertahankan dirinya yang telah disabitkan kesalahan itu berjuang dalam sistem perundangan yang luas itu.

Mengangkat sosok tubuh politikus yang disabitkan dakwaan di mahkamah baik kes rasuah atau moral peribadinya adalah satu kerugian buat umat. Kita bukanlah ketandusan barisan pemimpin yang berwibawa.

Tidak memuja-memuji berhimpun berteriak di hadapan mereka dalam perkarangan mahkamah tidaklah menjadi mereka bersalah. Dan begitu sebaliknya. Biarkan mereka tenang berjuang ‘mensucikan’ nama mereka jika sememangnya mereka tidak berbuat kesalahan seperti didakwa. Kita kata sistem kehakiman kita adil, maka biarkan ia berfungsi tanpa kita perlu menjadi ‘hamba’ pada penghuni kamar mahkamah.

Duit, pangkat, harta dan nafsu memang akan menjadi ujian buat sang pemimpin.

Moga Allah lindungi kita dan keturunan kita.

Amin.

 Hazwan Mohamad
Ketua Angkatan Pemuda Pemudi BERJASA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


DAP, PAN percaya cara tumbangkan PN dengan pembentukan pakatan besar?

Oleh Ainul Illia Meor Suzurudin

BANGI, 6 Jamadilawal 1442H, Isnin – Parti DAP dan PAN seperti yakin kononnya kerajaan Perikatan Nasional (PN) hanya boleh ditumbangkan melalui pembentukan satu pakatan besar.

Berkemungkinan pakatan dimaksudkan adalah gabungan Pakatan Harapan (PH) dan parti-parti pembangkang lain seperti Warisan, Parti Pertubuhan Kinabalu Progresif Bersatu (UPKO), Pejuang dan Muda.

Pun begitu, penganalisis politik, Dr Mazlan Ali berkata, dalam isu ini, DAP dan PAN tidak menolak Datuk Seri Anwar Ibrahim, tetapi berpendapat bahawa Ahli Parlimen Port Dickson itu perlu membuka ruang kerjasama yang lebih meluas di kalangan parti-parti pembangkang.

“Mereka merasakan peluang untuk menewaskan PN pada Pilihan Raya Umum ke-15 (PRU15) akan datang tidak mungkin dicapai hanya berdasarkan kerjasama antara DAP, PKR dan Amanah semata-mata, tetapi dengan kerjasama yang lebih besar,” katanya ketika dihubungi Ismaweb.net.

Terdahulu, Setiausaha Agung DAP, Lim Guan Eng dan Presiden PAN, Mohamad Sabu berkata, PH perlu menghadapi hakikat pembangkang memerlukan anjakan politik baru, susulan kegagalan mereka menghalang Belanjawan persekutuan diluluskan.

Mereka juga menggesa Pakatan Harapan berhenti membuang masa dengan Ahli Parlimen kerajaan Perikatan Nasional ‘oportunis’ yang memperalatkan mereka.

Mengulas perkara itu, Dr Mazlan berkata, ia dipercayai ditujukan kepada Ahli Parlimen UMNO.

“Ia berkaitan dengan dakwaan Ahli-Ahli Parlimen UMNO yang kononnya dikatakan akan menyokong pembangkang untuk menumbangkan kerajaan PN, tetapi tidak menjadi kenyataan.

“Inilah dikatakan oleh Mohammad Sabu dan Guan Eng, sebab janji UMNO ini (menyokong pembangkang) bukan sekali, tetapi beberapa kali, tetapi tidak menjadi kenyataan kerana mereka yang didakwa akan menyokong itu sebenarnya adalah oportunis politik,” katanya.

Mengulas mengenai UMNO pula, katanya parti itu dilihat sedang merancang untuk mengembalikan status mereka sebagai ‘big brother’ dan mahu menguasai semula arena politik.

Bagaimanapun, parti Melayu itu kini berdepan dengan parti Bersatu yang semakin kukuh pengaruhnya, ekoran kepimpinan Tan Sri Muhyiddin Yassin yang semakin diterima rakyat, kata

Beliau percaya, UMNO berusaha menekan Muhyiddin melalui tindakan-tindakannya yang dilihat seperti menyokong Datuk Seri Anwar Ibrahim, mengkritik kerajaan Perikatan Nasional (PN) dan yang terbaru menjatuhkan Menteri Besar di Perak.

“PH pula dilihat digunakan beberapa ahli politik kerajaan yang sebenarnya mahu memberi tekanan kepada Perdana Menteri untuk membubarkan Parlimen dan seterusnya membuka jalan untuk pilihan raya,” katanya.


Pesta budaya menjadi pesta arak

OKTOBERFEST disambut oleh masyarakat Bavaria. Mereka mempamerkan budaya dan identiti tersendiri yang berbeza daripada Jerman yang didominasi oleh Prussia. Seperti Bon Odori nak perkenalkan budaya Jepun la katanya.

Orang Melayu berusaha juga untuk tunjuk budaya, kesenian, warisan, sejarah, permainan dan pelbagai lagi dengan mewujudkan Hari Peradaban Bangsa Melayu, anjuran Pertubuhan-Pertubuhan Pembela Islam – PEMBELA ketika cuti awal Muharram baru-baru ini. Tahniah.

Pesta arak muncul kemudian

Ketika awal penganjuran festival ini, Oktoberfest ketika itu adalah pesta rakyat, maka adalah tidak sesuai untuk diadakan pesta minuman keras.

Tahun demi tahun, jumlah khemah pesta kian bertambah, hingga pada suatu-suatu masa, jumlah khemah peserta yang menyertai Oktoberfest mencecah 400 buah kesemuanya.

Hanya pada tahun 1892, iaitu selepas 82 tahun Oktoberfest dianjurkan buat pertama kali, baharulah wujud jualan minuman keras yang dihidang di dalam gelas semasa pesta Oktoberfest.

Penghujung abad ke-19, penganjur Oktoberfest mahu lebih ramai hadirin yang datang dan apabila minuman keras mula dijual, ia menjadi faktor kebanjiran orang ramai.

Sejak itu, memasuki abad ke-20, daripada khemah-khemah jualan produk pertanian, barangan emas perak, seramik, hasil kraf, Oktoberfest telah berubah menjadi pesta menogak minuman keras.

Akhirnya, arak menjadi industri.

Adakah kita mahu budaya ini berlaku di Malaysia?

Syed Mohd Aizuddin Tuan Sembak
Wakil PEMBELA Melaka


Vaksin: Pemberian dos harian terus meningkat dengan 460,158 semalam

KUALA LUMPUR, 6 Zulhijjah 1442H, Jumaat – Jumlah pemberian vaksin COVID-19 harian terus mencatatkan peningkatan dengan 460,158 dos suntikan semalam, menjadikan ia jumlah tertinggi setakat ini, kata Menteri Kesihatan Datuk Seri Dr Adham Baba.

Menerusi perkongsian infografik data pemberian vaksin COVID-19 di Twitter, beliau memaklumkan daripada jumlah itu, seramai 304,807 individu menerima dos pertama dan 155,351 lagi, lengkap dos kedua.

Perkembangan itu menjadikan jumlah keseluruhan pemberian vaksin menerusi Program Imunisasi COVID-19 Kebangsaan yang dilaksanakan sejak 24 Februari adalah sebanyak 13,107,716 dos. – Bernama


Letupan Beirut: Lubnan keluar waran tangkap 2 warga Russia

BEIRUT, 14 Safar 1442H, Jumaat – Pasukan penyiasat utama tragedi letupan di pelabuhan Beirut pada Ogos lalu, telah mengeluarkan waran tangkap ke atas kapten dan pemilik kapal yang membawa ribuan tan amonium nitrat ke ibu negara itu kira-kira tujuh tahun lalu, lapor agensi berita nasional, NNA.

Hampir 2,700 tan amonium nitrat yang disimpan di pelabuhan Beirut didakwa menjadi punca insiden letupan pada 4 Ogos lalu, sehingga mengorbankan hampir 200 nyawa dan ribuan yang lain cedera.

Khamis lalu, Hakim Fadi Sawwan menyerahkan kes berkenaan kepada pihak pendakwaan negara untuk meminta Interpol menahan kedua-dua individu warga Russia itu.

Meskipun NNA tidak menyatakan nama dua lelaki terbabit, tetapi individu bernama Boris Prokoshev adalah kapten yang bertugas membawa MV Rhosus dari Turki ke Beirut pada 2013.

Sementara, seorang ahli perniagaan Russia, Igor Grechushkin yang menetap di pulau Cyprus, didakwa membeli kapal kargo itu pada tahun 2012.

Difahamkan, Grechushkin pernah disoal siasat oleh polis atas permintaan Interpol Lubnan pada Ogos lalu.

Lebih 20 individu – kebanyakannya pegawai pelabuhan dan kastam – telah ditahan sejak letupan terbesar tanpa membabitkan nukleur itu berlaku.

Ribuan amonium nitrat itu tiba di Lubnan pada September 2013, yang dibawa dengan kapal kargo milik Russia sebelum disimpan di Hangar 12 pelabuhan Beirut.

Insiden letupan itu semakin merumitkan Lubnan yang berdepan krisis terburuk sejak perang saudara 1975-1990, di tambah dengan masalah ekonomi, hutang, rasuah dan wabak pandemik COVID-19.

Sehingga kini juga, Lubnan masih belum membuka semula sesi persekolahan berikutan peningkatan kes setiap hari sehingga mencecah 35,000 dan 340 kematian. – Agensi


Tandas sekolah banyak rosak, berpuluh tahun tapi tak siapa peduli

KUALA LUMPUR, 14 Zulkaedah 1444H, Sabtu – Perdana Menteri, Datuk Seri Anwar Ibrahim hari ini membangkitkan mengenai isu tandas sekolah kotor yang disifatkannya sebagai tidak berkesudahan.

Katanya beliau tahu mengenai keadaan tandas sekolah yang kebanyakan rosak dan kotor namun kemudahan asas itu kekal tidak terjaga seolah-olah dibiarkan oleh pihak yang bertanggungjawab sehingga ada murid tidak ke tandas sepanjang waktu persekolahan.

“Saya telah arahkan Menteri Pendidikan, Fadhlina Sidek semak, bahawa tandas di sekolah banyak yang rosak, berpuluh tahun tapi tidak ada siapa yang peduli.

“Sekarang saya kata bagaimana nak hantar anak kita ke sekolah tapi tandas pun tidak ada,” katanya ketika berucap merasmikan medan selera D’Anjung Selera MADANI di Bandar Tun Razak dekat sini, hari ini.

Mengimbau kenangan ketika beliau menjawat Menteri Pendidikan pada 1986 sehingga 1991, Anwar berkata aspek kebersihan tandas merupakan antara perkara yang diberikan keutamaan antaranya mengarahkan sekolah melaksanakan giliran murid membersihkan tandas.

Anwar berkata langkah itu menyebabkan ada ibu bapa ‘kelas atasan’ menghantar telegram kepadanya yang mempersoalkan tindakan itu kerana pada mereka, anak-anak dihantar ke sekolah untuk belajar bukannya mencuci tandas.

Perdana Menteri berkata anak-anak di sekolah perlu dididik aspek kebersihan termasuk dilatih melaksanakan aktiviti mencuci tandas sebagai satu daripada aspek pembelajaran dan ia perlu dilaksanakan tanpa mengira kedudukan ibu bapa mereka.

“Kalau anak kita dilatih untuk cuci tandas dia tahu bagaimana ibu bapa dia buat kerja di rumah. Dia akan hargai tukang cuci di jalanan atau di tandas-tandas awam bahawa ada nilai bagi setiap kerja yang dibuat,” katanya. -Bernama


Kesihatan Mufti Perak semakin baik

IPOH, 15 Muharram 1442H, Khamis – Keadaan Mufti Perak, Tan Sri Harussani Zakaria kini bertambah baik dan telah dipindahkan ke wad biasa Hospital Pakar KPJ Ipoh selepas dirawat di Unit Rawatan Rapi (ICU) sejak 23 Ogos lalu.

Pengerusi Jawatankuasa Agama Islam dan Penerangan Negeri, Mohd Akmal Kamarudin berkata beliau dimaklumkan mengenai parkara itu oleh Jabatan Mufti Negeri Perak.

“Beliau (Harussani) masih dipantau rapi oleh Pakar Perubatan dan Neurologi Datuk Dr Zakaria Abdul Kadir, keadaannya bertambah baik dan beliau sudah boleh bertindak balas serta faham apa yang kita cakap, namun masih belum mampu berinteraksi balik dengan kita.

“Difahamkan juga, bahagian kanan badannya yang sebelum ini lemah sudah boleh digerakkan,” katanya pada sidang media selepas merasmikan Seminar Pematuhan Halal di Institut Tadbiran Islam Perak (INTIM), di sini, hari ini.

Harussani, 81, dimasukkan ke ICU selepas diserang strok selepas menunaikan solat Subuh pada 23 Ogos.

Mohd Akmal berkata mereka yang ingin menziarahi Harussani disaran supaya tidak datang ramai-ramai bagi membolehkan mufti Perak itu berehat sepenuhnya, selain perlu mengikut Prosedur Operasi Standard (SOP) yang ditetapkan pihak hospital.

Harussani dilantik sebagai Mufti Perak sejak 1985 dan memegang pelbagai jawatan di peringkat negeri mahupun pusat antaranya Pengerusi Jawatankuasa Penapisan Bahan-Bahan Terbitan Berunsur Islam; Timbalan Pengerusi Lembaga Pengarah Lembaga Teks Al-Quran; Ahli Majlis Fatwa Kebangsaan dan Pengerusi Jawatankuasa Syariah Negeri Perak. – Bernama


Skim gaji baharu penjawat awam diumum sebelum akhir 2024

PUTRAJAYA, 24 Rabiulakhir 1445H, Rabu – Perdana Menteri, Datuk Seri Anwar Ibrahim berkata, skim gaji baharu untuk penjawat awam akan diumum sebelum akhir tahun hadapan.

Anwar, yang juga Menteri Kewangan, berkata beberapa garis panduan akan disediakan sebelum akhir tahun ini atau suku pertama 2024 agar skim gaji baharu itu dapat diumumkan sebelum akhir tahun hadapan.

Beliau berkata, sebelum ini tiada kajian menyeluruh mengenai skim gaji penjawat awam dilakukan namun kerajaan ketika ini sedang melaksanakannya melalui Kajian Sistem Saraan Perkhidmatan Awam (SSPA).

“Dasar kita selama ini ada kajian penyelarasan gaji setiap 10 tahun, ini nak mencecah masuk ke tahun ke-12.

“Sebelum ini tidak ada satu kajian menyeluruh tetapi sekarang saya dah umumkan (Kajian SSPA), kita akan lakukan,” katanya.

Perdana Menteri berkata demikian pada majlis Anugerah Inovasi Perdana Sektor Awam (AIPSA) 2023 anjuran Unit Pemodenan Tadbiran dan Perancangan Pengurusan Malaysia (MAMPU) di sini malam tadi.

Turut hadir Timbalan Perdana Menteri merangkap Menteri Kemajuan Desa dan Wilayah (KKDW) Datuk Seri Dr Ahmad Zahid Hamidi, Ketua Setiausaha Negara Tan Sri Mohd Zuki Ali, Ketua Pengarah Perkhidmatan Awam Datuk Seri Dr Zulkapli Mohamed dan Ketua Pengarah Mampu Datuk Rodzi Md Saad.

Perdana Menteri berkata, kerajaan mengumumkan pemberian Bayaran Insentif Awal SSPA sebanyak RM2,000 kepada penjawat awam gred 56 dan ke bawah serta bayaran insentif RM1,000 kepada semua pesara kerajaan termasuk veteran berpencen dan tidak berpencen memandangkan kajian itu mengambil masa kerana melibatkan semua jabatan.

Beliau mengumumkan perkara itu semasa pembentangan Belanjawan 2024 pada 13 Okt lepas dan bayaran insentif terbabit akan dibuat secara sekali gus pada akhir Februari tahun hadapan.

Dalam perkembangan lain, Anwar berkata Kerajaan Perpaduan merencanakan dasar yang jelas tertumpu ke arah mengangkat martabat ekonomi serta kesejahteraan rakyat dan negara dalam usaha mengubah keadaan ekonomi Malaysia supaya ada anjakan. – Bernama


Pakistan desak PBB ambil serius ucapan biadab dua ahli politik India

ISLAMABAD, 11 Zulkaedah 1443H, Sabtu – Pakistan pada Jumaat menggesa Perhimpunan Agung Pertubuhan Bangsa-Bangsa Bersatu (PBB) mengambil perhatian terhadap kenyataan menghina Nabi Muhammad SAW oleh dua pegawai Parti Bharatiya Janata (BJP) yang memerintah India, baru-baru ini.

Menteri Luar, Bilawal Bhutto Zardari menghubungi Presiden Perhimpunan Agung PBB Abdulla Shahid melalui telefon dan memaklumkan mengenai kenyataan yang menghina Nabi Muhammad SAW yang dibuat pegawai BJP itu, lapor Agensi Anadolu.

“Provokasi yang disengajakan itu telah menjejaskan sentimen berbilion-bilion umat Islam di seluruh dunia, Menteri Luar menggesa (presiden Perhimpunan Agung PBB) untuk mengambil perhatian terhadap perbuatan terkutuk itu di tengah-tengah peningkatan ucapan kebencian dan Islamofobia di India,” menurut Kementerian Luar Pakistan dalam satu kenyataan.

Beliau berharap forum PBB akan digunakan untuk “perdebatan yang konstruktif dalam kalangan negara anggota, dengan tujuan untuk menangani isu itu yang telah menyebabkan perasaan tersinggung dan kebencian dalam kalangan umat Islam.”

Minggu lalu, jurucakap kerajaan BJP India Nupur Sharma dan Ketua Media parti itu di Delhi Naveen Kumar Jindal membuat kenyataan menghina Nabi Muhammad SAW, mencetuskan gelombang kecaman di seluruh negara dan dunia Islam.

Pada Ahad, BJP telah bertindak menggantung keahlian Sharma dan memecat Jindal daripada parti. – Bernama


Kerajaan terlalu berlembut punca cetus desakan melampau, rasis

Oleh Zuhayati Yazid

BANGI, 9 Jamadilawal 1443H, Selasa – Desakan pertubuhan radikal Dong Jiao Zong sejak akhir-akhir ini dilihat semakin melampau sehingga melebihi permintaan penduduk asal, orang Melayu.

Terdahulu, pertubuhan rasis itu tanpa segan silu menuntut Jabatan Pendidikan Pahang memperbetulkan susunan tulisan pada papan tanda dua buah Sekolah Jenis Kebangsaan Cina (SJKC) di Pekan.

Ia susulan susunan tulisan papan tanda SJKC yang dipasang memaparkan Jawi menjadi tulisan utama diikuti tulisan Cina dan tulisan rumi.

Dong Jiao Zong kononnya mendakwa, Jawi tidak sepatutnya menjadi tulisan utama pada papan tanda sekolah tersebut.

Mengulas perkara itu, Profesor di Institut Antarabangsa Pemikiran dan Ketamadun Islam (ISTAC) UIAM, Prof Datuk Dr Ahmad Murad Merican pelik kenapa Dong Jiao Zong bersungguh mempertikai isu papan tanda di SJKC.

Sepatutnya mereka sedar dan faham bahasa Melayu adalah bahasa kebangsaan dan dijadikan bahasa rasmi dalam urusan kerajaan serta kenyataan umum.

“Perkara ini tidak boleh dipertikaikan lagi, sudah tertulis dalam Perlembagaan. Ingatlah, bahasa Melayu dan Jawi adalah watan kepulauan Melayu.

“Kita tidak pernah halang mereka guna bahasa Cina di premis persendirian contohnya di kedai milik mereka. Gunalah…tapi ini melibatkan premis dan urusan rasmi.

“Tak perlu persoal kerana ini telah digunakan sejak dahulu lagi, begitu juga tulisan Jawi lebih awal digunakan kerana ketika bahasa ini berkembang sebagai bahasa ilmu, tulisan pertama diperkenalkan ialah tulisan Jawi,” katanya.

Prof Murad juga mengakui pelik dengan segelintir kaum Cina yang membuat ‘masalah’ – sengaja membingitkan perasaan Melayu sejak dahulu.

Beliau tidak menolak kemungkinan apa yang berlaku hari ini adalah implikasi daripada kelemahan kerajaan Melayu terdahulu yang terlalu ‘lembut hati’ sehingga memakan diri.

“Inilah kesan daripada kerajaan Melayu lama dan juga hari ini yang terlalu mahu menjaga hati bangsa lain.

“Lebih malang, sanggup berkongsi kuasa sehingga akhirnya membawa malapetaka kepada negara sendiri,” katanya.


Status 4 MP, tunggu laporan rasmi Jabatan AG

BANGI, 17 Jamadilawal 1444H, Isnin – Keputusan muktamad berhubung status empat ahli Parlimen Bersatu di Sabah yang keluar parti terletak kepada Speaker Dewan Rakyat berdasarkan Perkara 49A Perlembagaan Persekutuan.

Menteri di Jabatan Perdana Menteri (undang-undang dan Reformasi Institusi), Datuk Seri Azalina Othman Said mengesahkan pihaknya perlu menunggu laporan rasmi daripada Jabatan Peguam Negara.

“Saya perlu tunggu laporan rasmi dan pandangan undang-undang daripada Jabatan Peguam Negara.

“Saya rasa dalam Perkara 49A (Perlembagaan Persekutuan), keputusan muktamad adalah terletak kepada Speaker dalam masa 21 hari selepas notis diberikan kepada beliau.

“Bagaimanapun, dalam pindaan Perlembagaan itu (berkaitan Akta Perlembagaan (Pindaan) (No.3) 2022 atau Akta A1663, diletakkan beberapa syarat untuk membuat kepastian, jadi ia di luar bidang kuasa saya untuk memberikan komen,” katanya seperti dilapor media tempatan, hari ini.

Beliau berkata demikian sebagai mengulas isu pemimpin Bersatu Sabah termasuk beberapa wakil rakyatnya yang keluar daripada parti tersebut, Sabtu lalu.

Sementara itu, Speaker Dewan Rakyat, Tan Sri Azhar Azizan Harun berkata, pihaknya akan menentukan sama ada kerusi Parlimen di Sabah kosong atau tidak selepas menerima notis berhubung tindakan lompat parti.

Katanya, menjadi tugas Speaker untuk menentukan kekosongan selepas diberikan notis.

Sabtu lalu, pemimpin Bersatu di Sabah termasuk semua wakil rakyatnya mengumumkan keluar daripada parti itu.

Dalam satu kenyataan, Ketua Menteri yang juga Ketua Badan Pimpinan Bersatu Sabah, Datuk Hajiji Noor, berkata keputusan itu dibuat selepas mempertimbangkan landskap politik Malaysia ketika ini, terutama di Sabah.


Sepanyol kutuk menteri Israel ceroboh al-Aqsa

MADRID, 3 Zulkaedah 1444H, Selasa – Sepanyol mengecam Menteri Keselamatan berhaluan kanan Israel, Itamar Ben-Gvir, yang menceroboh kompleks Masjid Al-Aqsa di Baitulmaqdis Timur, lapor Anadolu Agency.

Dalam satu kenyataan, Madrid menyeru Israel untuk menghormati status quo tapak suci dan menegaskan semua pihak perlu berusaha sedaya upaya untuk mengelakkan sebarang ketegangan dan mengekalkan kestabilan.

Pada hari Ahad, Ben-Gvir menceroboh masuk ke dalam kompleks Masjid Al-Aqsa dan mendakwa hak milik Israel ke atas tapak suci itu.

Beberapa negara, termasuk Amerika Syarikat, Turkiye, Perancis, Jordan, Qatar dan Mesir, mengecam provokasi dan retorik menteri itu.

Ketua pembangkang Israel, Yair Lapid, pada turut mengutuk tindakan Ben-Gvir serta menyifatkannya sebagai individu yang tidak bertanggungjawab dan fanatik.

Bagi umat Islam, al-Aqsa mewakili tapak ketiga paling suci di dunia. Orang Yahudi, bagi pihak mereka, memanggil kawasan itu sebagai Gunung Kuil, mengatakan ia adalah tapak dua kuil Yahudi pada zaman dahulu.

Israel menduduki Baitulmaqdis Timur semasa Perang Arab-Israel 1967. Ia menggabungkan seluruh bandar pada tahun 1980, dalam satu langkah yang tidak pernah diiktiraf oleh masyarakat antarabangsa.

Di bawah peraturan semasa, orang Yahudi dibenarkan melawat tapak itu hampir setiap hari, tetapi hanya orang Islam yang boleh beribadah di sana.

Tiga kenyataan terbaru yang dikeluarkan oleh Kementerian Luar Sepanyol semuanya tertumpu pada mengutuk Israel, menyeru negara itu untuk menghentikan peningkatan keganasan, dan menghormati undang-undang antarabangsa pada dua kesempatan lain bulan ini. – Agensi


OPR dijangka kekal hingga akhir tahun

KUALA LUMPUR, 17 Zulhijjah 1444H, Khamis – OCBC Treasury Research menjangkakan Bank Negara Malaysia (BNM) akan mengekalkan Kadar Dasar Semalaman (OPR) untuk sepanjang tahun ini, selepas mengekalkan kadar pada 3.0 peratus hari ini.

Dalam satu nota hari ini, OCBC berkata, keputusan BNM itu adalah selaras dengan konsensus dan dalam jangkaannya.

Berikutan kenaikan 25 mata asas BNM secara mengejut pada mesyuarat 3 Mei, kami berpendapat bahawa data aktiviti yang lebih lemah dan inflasi yang menurun akan membolehkan bank pusat mengekalkan kadar. Dan ia dikekalkan pada hari ini, katanya.

Menurut OCBC, BNM mengakui bahawa “ekonomi Malaysia berkembang pada kadar yang lebih sederhana dalam beberapa bulan kebelakangan ini apabila eksport terjejas oleh permintaan luar yang lebih perlahan”.

“BNM, walau bagaimanapun, berpegang pada jangkaan ‘permintaan domestik yang berdaya tahan’ yang menjadi pemacu utama pertumbuhan bagi baki tahun 2023. Secara khususnya, BNM menyatakan bahawa ‘ketibaan pelancong telah bertambah baik secara berterusan, dan dijangka terus meningkat’,” kata OCBC.

Bank itu melihat bahawa perubahan yang lebih besar adalah pada penilaian BNM terhadap tekanan inflasi.

BNM menyatakan bahawa pendirian dasarnya masih “sedikit akomodatif”, sama seperti mesyuaratnya pada 3 Mei, dan menekankan bahawa data akan kekal sebagai sumber maklumat utama dalam menilai prospek inflasi dan pertumbuhan dalam negeri, kata OCBC. – Bernama


Hamas nafi terima pengesahan rasmi dari Mesir lintasan Rafah dibuka

GAZA, 1 Rabiulakhir 1445H, Isnin – Ketua pejabat media Hamas pada Isnin menafikan menerima sebarang maklumat daripada Mesir mengenai pembukaan lintasan sempadan Rafah.

“Kami tidak menerima sebarang komunikasi atau pengesahan daripada pihak Mesir berhubung hasrat untuk membuka sempadan Rafah hari ini. Semua yang diedarkan, terutama dalam media Israel adalah tidak berasas,” kata ketuanya, Salama Marouf.

Terdapat juga laporan dalam media Barat mengenai gencatan senjata selama lima jam di selatan Semenanjung Gaza bagi memudahkan pemindahan orang awam ke Mesir, namun tiada sebarang pengesahan rasmi.

Selepas pertemuan dengan Presiden Mesir, Abdel Fattah el-Sisi Ahad lalu, Setiausaha Negara Amerika Syarikat (AS), Antony Blinken berkata, Rafah akan dibuka semula untuk mendapatkan bantuan dan menyalurkannya kepada mereka yang memerlukan.

Bagaimanapun, Israel berkata pada hari Isnin bahawa tiada gencatan senjata dilaksanakan di selatan Gaza walaupun sumber keselamatan di Mesir berkata perjanjian telah dicapai untuk membenarkan warga asing keluar dari kawasan Palestin yang terkepung dan bantuan dibawa masuk.

Pejabat Perdana Menteri Israel Benjamin Netanyahu dalam satu kenyataan berkata: “Pada masa ini tidak ada gencatan senjata serta bantuan kemanusiaan di Gaza sebagai pertukaran untuk mengeluarkan warga asing.”

Tentera Israel dan kedutaan AS di Israel tidak mempunyai sebarang komen, manakala pegawai dari Hamas, tidak mengesahkan sebarang gencatan senjata.

Keadaan masih tidak jelas di persimpangan Rafah, yang membolehkan bantuan dihantar ke kawasan Gaza.

Ketika ini bantuan kemanusiaan dari Mesir, Jordan dan Turkiye selain bekalan perubatan oleh Pertubuhan Kesihatan Sedunia (WHO) sudah tiba di Lapangan Terbang El Arish yang jaraknya 50 kilometer (km) di barat Rafah, menunggu untuk dibawa masuk ke Gaza yang dikuasai Hamas.

Hamas pada 7 Oktober lalu memulakan Operasi Taufan Al-Aqsa terhadap rejim haram Israel, serangan mengejut pelbagai serampang termasuk serangan roket bertubi-tubi dan penyusupan ke Israel melalui darat, laut dan udara.

Hamas berkata, serangan itu sebagai tindakan balas terhadap penyerbuan Masjid Al-Aqsa di Baitulmaqdis Timur yang diduduki dan keganasan peneroka haram Israel yang semakin meningkat terhadap rakyat Palestin.

Tentera Israel kemudian melancarkan operasi terhadap sasaran Hamas di Semenanjung Gaza.

Tindak balas Israel diperluaskan kepada pemotongan bekalan air dan elektrik ke Gaza, memburukkan lagi keadaan hidup di kawasan yang telah mengalami kepungan yang melumpuhkan sejak 2007, serta mengarahkan lebih satu juta penduduk Gaza di utara Semenanjung untuk berpindah ke wilayah selatan. – Agensi


Hamas beri amaran pada rejim Israel, henti aniaya tahanan Pelestin

TEBING BARAT, 22 Syaaban 1444H, Rabu – Pergerakan Perjuangan Islam Palestin (Hamas) memberi amaran kepada rejim haram Israel supaya tidak meneruskan penganiayaan kepada tahanan Palestin.

Timbalan Ketua Biro Politik Hamas, Sheikh Saleh Arouri berkata, pihaknya tidak akan berdiam diri sekiranya Israel terus melakukan kekejaman terhadap tahanan.

“Sebarang serangan ke atas nyawa tahanan akan mendapat tindak balas,” katanya sambil menambah pembebasan tahanan Palestin adalah keutamaan Hamas.

Kenyataan Salleh dibuat ketika tahanan Palestin meneruskan kempen ketidaktaatan di penjara untuk hari ke-29 bagi membantah langkah penindasan yang diperkenalkan Menteri Keselamatan Israel, Ben Gvir, awal bulan lalu.

Penindasan yang diperkenalkan termasuklah menghadkan kuantiti air dan tempoh masa mandi kepada empat minit.

Rejim juga menghadknn masa lawatan keluarga kepada setengah jam sahaja bagi sebulan.

Lebih dahsyat, pihak penjara menempatkan kurungan sendirian dan pemindahan antara penjara.

Situasi tersebut menyebabkan tahanan bertindak dengan tidak keluar sel untuk pengiraan waktu pagi, selain membuat bising pada waktu malam serta menolak hidangan tertentu yang dihidangkan.

Jawatankuasa Kecemasan Badan Kepimpinan Bersatu Tahanan Palestin mengumumkan akan melakukan mogok lapar secara besar-besaran mulai 23 Mac sempena hari pertama Ramadan.

Jumaat lalu, wakil tiga kumpulan – Hamas, PIJ dan PFLP dalam sidang media di hadapan Pejabat Palang Merah di Gaza berkata, rundingan pihaknya dengan penjara Israel gagal mencapai kata sepakat. – Agensi


Keamanan negara tak datang bergolek, perlu pengorbanan

KUALA LUMPUR, 11 Muharram 1442H, Ahad – Keamanan negara tidak boleh dikecapi jika tiada yang berjuang memastikan keamanan pada zaman dahulu, kata Panglima Angkatan Tentera Malaysia (ATM), Jen Tan Sri Affendi Buang.

Beliau berkata, ini kerana keamanan tidak datang bergolek dan ia memerlukan pengorbanan besar untuk mencapai kemerdekaan.

“ATM memberi sepenuh jiwa raga dan nyawa mereka untuk menentukan kedaulatan negara agar sentiasa dipertahankan.

“Kami, ATM, mempunyai semangat perjuangan tinggi ketika berhadapan dengan ancaman komunis yang mengganggu-gugat negara pada zaman dahulu,” katanya mengenang kembali perjuangan ATM kepada Bernama baru-baru ini di pejabatnya di Wisma Pertahanan, di sini.

Affendi berkata, pasukan keselamatan bertungkus-lumus mempertahankan negara dan tidak pernah mempersoalkan pengorbanan yang mereka beri untuk mendapatkan kemerdekaan di negara ini.

Beliau berkata, walaupun negara telah mencapai kemerdekaan namun ancaman pada dulu dan kini tidak lagi sama.

“Kita melangkah ke era ancaman pengganas (pada masa kini) dan ia merupakan cabaran kepada ATM dalam mempertahankan sempadan daratan dan sempadan perairan negara.

“Sempadan daratan dan perairan amat luas sekali dan kita tidak boleh leka walaupun sekejap kerana ancaman luar ini (boleh berlaku) pada bila-bila masa sahaja,” katanya.

Affendi berkata, pihaknya sentiasa memperketatkan kawalan di sempadan daratan dan perairan negara bagi memastikan tiada anasir luar menceroboh masuk ke negara ini.

“Merdeka ialah sesuatu makna yang amat mendalam dan keamanan negara ini kita tidak boleh ‘take for granted’ dan sentiasa perlu bersiap siaga,” katanya.

Dalam perkembangan sama, Ketua Pengarah Jabatan Hal Ehwal Veteran Mej Jen Datuk Dzulkarnain Ahmad berkata pihak tertentu perlu memainkan peranan dalam mengkomersilkan kisah-kisah perjuangan serta pengalaman pahit getir veteran ATM semasa era peperangan suatu masa dahulu.

“Ia juga boleh dilakukan dengan cara menjadikan ia sebagai subjek teras dalam pendidikan di mana ianya dipercayai boleh menyemai semangat kecintaan kepada negara.

“Jika dilihat veteran ATM sendiri mereka sentiasa bersiap sedia mempertahankan maruah dan kedaulatan negara daripada segala bentuk ancaman jika diperlukan pihak kerajaan,” katanya.

Dzulkarnain berkata, golongan veteran ATM ini mempunyai semangat serta nilai patriotisme yang tinggi biarpun rata-ratanya sudah “menggantung” seragam atau senjata.

Beliau berkata, tidak timbul isu nilai patriotisme dalam kalangan veteran sama ada menurun ataupun hilang ketaatan dan kesetiaan mereka kepada negara ini. – Bernama


Jakim akan keluarkan senarai pengimport daging berlesen

KUALA LUMPUR, 13 Jamadilawal 1442H, Isnin – Jabatan Kemajuan Islam Malaysia (Jakim) akan mengeluarkan senarai pengimport daging yang diberikan lesen untuk memasarkan daging di negara ini, bagi mengurangkan kebimbangan orang ramai berhubung isu halal.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata perbincangan lanjut bersama pihak Bahagian Pengurusan Halal Jakim turut diadakan bagi menyelesaikan isu itu.

“Saya juga difahamkan, lesen kebenaran menjual daging turut melibatkan kementerian lain, justeru kami akan mengadakan kerjasama lebih erat dengan kementerian yang terlibat.

“Saya akan cakna isu ini dan meninjau sebarang bentuk permasalahan yang ada kaitan dengan logo halal Jakim, sekiranya ada mana-mana kelemahan, kita akan kemas kini,” katanya kepada pemberita di Dewan Negara hari ini.

Sebelum ini media melaporkan taktik kartel yang menyeludup daging sejuk beku dari luar negara sebelum membungkus semula daging berkenaan dengan menggunakan logo halal dan menjualnya di pasaran seluruh Malaysia.

Beliau berkata pihaknya akan terus berkolaborasi dengan pihak-pihak lain yang berkaitan bagi memastikan masyarakat mendapat produk daging import yang 100 peratus halal.

Sementara itu, beliau turut memuji tindakan pengeluar makanan proses Ramly Food Prosessing Sdn Bhd (RFPSB) yang mengesahkan tiada pembabitan orang tengah dalam urusan import daging dan bahan mentah daripada syarikat itu.

“Saya ucapkan syabas kepada Ramly Burger kerana kenyataan seperti itu akan hilangkan keraguan dan kerisauan orang ramai yang membeli produk syarikat berkenaan.

“Mana-mana penjual daging juga digalakkan menghebahkan kenyataan sama bagi memastikan setiap rakyat terutamanya umat Islam mendapat bekalan makanan yang halal dan bersih,” katanya. – Bernama


Menteri langgar SOP: PM serah pada pihak berkuasa jalankan siasatan

KUALA LUMPUR, 5 Muharram 1442H, Isnin – Kerajaan mengambil maklum dan memandang serius perbuatan Menteri Perusahaan Perladangan dan Komoditi, Datuk Dr Mohd Khairuddin Aman Razali didakwa melanggar perintah kuarantin selepas pulang dari Turki, 7 Julai lalu.

Justeru, Perdana Menteri, Tan Sri Muhyiddin Yassin menyerahkan kepada pihak berkuasa untuk menjalankan siasatan menyeluruh dan mengambil tindakan sewajarnya mengikut proses undang-undang.

“Kerajaan Perikatan Nasional (PN) berpendirian bahawa setiap rakyat Malaysia adalah tertakluk di bawah undang-undang negara dan tidak ada sesiapa pun yang terkecuali,” katanya dalam kenyataan hari ini.

Ahli Parlimen Kuala Nerus itu dilaporkan tidak mematuhi perintah kuarantin di rumah dengan menghadiri persidangan Dewan Rakyat pada 13 Julai lalu.

Berikutan itu, Mohd Khairuddin dikenakan kompaun sebanyak RM1,000 setelah didapati melakukan kesalahan di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020, Akta Pencegahan dan Pengawalan Penyakit Berjangkit 1998 (Akta 342).

Beliau turut meminta maaf dan memulangkan gaji sebagai menteri selama empat bulan bermula Mei hingga Ogos sebagai sumbangan kepada Tabung Bantuan Bencana Negara (Tabung Covid-19) di bawah Kementerian Kesihatan Malaysia (KKM). – Bernama


Keputusan Agong tak isytihar darurat hak prerogatif, tak boleh dicabar

BANGI, 16 Rabiulawal 1442H, Isnin – Keputusan Yang di-Pertuan Agong tidak mengisytiharkan darurat di negara ini adalah mengikut Perlembagaan dan tidak menyimpang daripada keputusan kes di mahkamah, kata Prof Madya Dr Mohamed Azam Mohamed Adil.

Timbalan Ketua Pegawai Eksekutif, Institut Kajian Tinggi Islam Antarabangsa (IAIS) Malaysia itu berkata, mengikut ketetapan Perkara 150 (1), baginda boleh membuat pengisytiharan darurat selepas berpuas hati bahawa suatu darurat besar sedang berlaku, yang menyebabkan keselamatan, kehidupan ekonomi, atau ketenteraman awam dalam Persekutuan atau mana-mana bahagiannya terancam.

Perkara 150 (2) memperuntukkan Yang di-Pertuan Agong juga boleh bertindak sedemikian sebelum sebenarnya berlaku kejadian mengancam keselamatan, kehidupan ekonomi atau ketenteraman awam dalam Persekutuan atau mana-mana bahagiannya jika baginda berpuas hati kejadian sedemikian hampir benar berlaku.

“Perkara 150 (8) (a) memperuntukkan tindakan Yang di-Pertuan Agong muktamad dan konklusif serta tidak boleh dicabar dan dipersoalkan di mana-mana mahkamah atas apa alasan sekalipun.

Tambahan pula, Perkara 150 (8) (b) memperuntukkan mahkamah tidak mempunyai sebarang bidang kuasa untuk melayan atau memutuskan apa-apa permohonan, soal atau prosiding dalam apa-apa jua bentuk dalam keputusan yang dibuat baginda dalam perkara berkaitan darurat,” katanya menulis di Berita Harian hari ini.

Meskipun begitu, Dr Mohamed Azam berkata, ada pihak mempertikaikan kesahihan Perkara 150 (8) kerana ia dimasukkan selepas pindaan ini dibuat, dengan memasukkan peruntukan tindakan Yang di-Pertuan Agong tidak boleh dicabar di mana-mana mahkamah selepas kes Teh Cheng Poh diputuskan.

Mengambil ungkapan Sultan Azlan Shah dalam kupasannya, tindakan Yang di-Pertuan Agong tidak semestinya apa tersurat dalam Perlembagaan, katanya.

Beliau berkata, kebijaksanaan baginda memanggil mesyuarat khas Raja-Raja Melayu dalam menangani isu ini adalah dialu-alukan walaupun tidak ada peruntukan jelas untuk berbuat demikian dalam Perkara 38 (Majlis Raja-Raja).

“Tambahan pula, membaca peruntukan dalam Perlembagaan hendaklah secara holistik dan harmoni kerana sesuatu peruntukan berkait rapat dengan peruntukan lain.

“Ia tidak boleh dibaca secara literal dan berasingan. Apa tersurat dalam Perlembagaan juga perlu diambil kira.

“Akhirnya, sesuatu tindakan Yang di-Pertuan Agong dalam perkara berkaitan dengan darurat ialah hak prerogatif baginda dan tidak boleh dipertikaikan mana-mana pihak termasuk dicabar mana-mana mahkamah,” katanya.


EU desak Myanmar benarkan Rohingya mengundi

ANKARA, 24 Rabiulawal 1442H, Selasa – Kesatuan Eropah (EU) menggesa Myanmar untuk membenarkan muslim Rohingya  – yang ditindas dan dinafikan hak – terbabit dalam proses pilihan raya negara itu.

“EU terus menuntut supaya memasukkan kelompok etnik dan agama minoriti di negara itu termasuk Rohingya bagi memastikan hak-hak sivil dan politik yang sah kepada semua.

“Kita berharap pilihan raya kecil diadakan secepat mungkin di daerah-daerah yang di mana pemilihan pada November tidak dapat dibuat. Ini penting untuk demokrasi,” kata jurucakap Suruhanjaya EU, Nabila Massrali.

Selain EU, 27 anggota gabungan juga meminta Myanmar memperbaiki kerangka peraturan pilihan raya bersesuaian dengan standard serta amalan antarabangsa.

Negara Asia Tenggara yang mempunyai populasi penduduk seramai 54 juta orang itu mengadakan pilihan raya umum pada Ahad – kali kedua sejak pemerintahan tentera selama 50 tahun berakhir pada 2011.

5,643 calon bertanding yang mewakili lebih daripada 90 parti bagi 1,171 kerusi kebangsaan, negeri dan wilayah.

Etnik Rohingya dinafikan hak mengundi sejak pilihan raya 2015, apabila proses pengundian di sebahagian besar negeri termasuk Rakhine, Shan dan Kachin dibatalkan atas masalah keselamatan.-  Agensi


Tiada kata sepakat, maka kerjasama UMNO-PAS tidak kesampaian

BANGI, 25 Rabiulawal 1444H, Sabtu – PAS memberi bayangan tiada kerjasama dengan UMNO akan berlaku menjelang Pilihan Raya Umum Ke-15 (PRU15) berikutan tiada kata sepakat yang boleh dicapai sehingga kini.

Timbalan Presidennya, Datuk Seri Tuan Ibrahim Tuan Man berkata, UMNO kini mendakwa PAS sebagai parti yang tidak berpendirian kerana tidak berpihak kepadanya dan memilih untuk bersama Parti Pribumi Bersatu Malaysia (Bersatu) .

“Hakikatnya, PAS tetap dengan pendirian dan tidak akan tinggalkan  Bersatu demi kerjasama dengan UMNO.

“Sepatutnya UMNO melihat kerjasama tersebut dalam kerangka yang lebih besar,” katanya seperti dilapor Awani, hari ini.

Tuan Ibrahim berkata, parti itu telah berusaha hampir tiga tahun supaya berlaku penyatuan antara UMNO, PAS dan Bersatu bagi membentuk sebuah gagasan yang kuat dalam menghadapi PRU15, namun impian itu tidak kesampaian.

Beliau menegaskan bahawa PAS adalah parti yang setia dengan rakan, walaupun UMNO menetapkan syarat tertentu yang dianggap tidak munasabah dalam kerjasama berkenaan.

“Walaupun UMNO letak syarat macam tu, bagi kami tak boleh letak syarat demikian. Kalau kita nak penyatuan, kita melihat pada kerangka besar.

“Sebagaimana yang kita tahu, PAS kekal bersama Bersatu, bersama dengan Gerakan untuk menghadapi PRU15 atas slogan Perikatan Nasional,” kata Tuan Ibrahim.

Bagaimanapun, beliau tidak menolak kemungkinan untuk bekerjasama dengan UMNO pasca keputusan pilihan raya umum itu nanti.

Sebelum ini, PAS sebulat suara memutuskan untuk kekal mempertahankan kerjasama dalam Perikatan Nasional (PN) bersama Bersatu, meskipun pernah diberi kata dua untuk memilih UMNO.

Keputusan parti itu sekali gus melenyapkan impian agenda penyatuan ummah yang diharapkan berlaku di antara UMNO-Bersatu dan PAS bagi menghadapi PRU15.


‘Siti Bainun arah saya gigit perut Bella’: Saksi

KUALA LUMPUR, 6 Ramadan 1443H, Jumaat – Seorang penghuni Rumah Bonda memberitahu Mahkamah Sesyen di sini hari ini bahawa beliau menggigit perut seorang remaja perempuan sindrom Down, yang dikenali sebagai Bella atas arahan pengasas rumah kebajikan tersebut, Siti Bainun Ahd Razali.

Yasmin Nahar Mahmood, 18, berkata Siti Bainun mengarahkan beliau untuk berbuat demikian kerana Bella tidak mengikuti arahan tertuduh untuk berdiri di bahagian dobi sebuah unit kondominium yang didiami mereka di Wangsa Maju, di sini.

Berikutan kejadian itu, Yasmin berkata, Siti Bainun naik berang dan mengarahkannya untuk mengambil picagari berisi air panas untuk dipancutkan kepada Bella sebagai hukuman kerana tidak mendengar cakapnya.

“Saya lihat Bella menggelupur tetapi dia tidak menjerit kesakitan…melihatkan keadaan itu, Siti Bainun semakin marah dan arahkan saya untuk gigit perut Bella,” katanya ketika dirujuk dengan sekeping gambar Bella dengan kesan gigitan semasa pemeriksaan utama oleh Timbalan Pendakwa Raya Zilfinaz Abbas pada perbicaraan Siti Bainun yang didakwa mengabai dan menganiaya remaja perempuan berumur 13 tahun itu.

Menceritakan kembali kejadian ketika Bella ditemui dengan kesan luka pada 24 Jun 2021, saksi pendakwaan kelima itu berkata, rakan baik Siti Bainun, Zurianty Sudin yang dikenali sebagai ‘Mommy’ menangis apabila tiba di pintu pagar unit kondominium tersebut selepas melihat keadaan Bella yang kurus seperti tidak cukup makan.

“Mommy datang ke rumah untuk bertanya khabar dan membelikan kami (saksi dan beberapa penghuni lain termasuk Bella) makanan. Mommy terkejut apabila melihat Bella dan bertanya kepada kami kenapa Bella boleh jadi begini?.

“Kami beri alasan Bella tidak mahu makan dan membuang makanan, tidak mahu mandi, nakal dan tidak mendengar cakap, seperti yang diarahkan kepada kami oleh Siti Bainun. Kami takut untuk memberitahu perkara sebenar, tapi bukan takut Mommy akan marah kami, tetapi lebih takut sekiranya Siti Bainun tahu kami dedahkan rahsia (tentang kecederaan Bella) kepada Mommy,” katanya.

Saksi itu berkata, selepas keadaan Bella diketahui oleh Zurianty, Siti Bainun melalui panggilan telefon telah mengarahkannya mengajar Bella supaya menipu sekiranya ada orang bertanya kepada remaja itu mengenai kecederaannya.

“Contohnya, kalau ada orang tanya Bella ‘ada orang pukul tak’, suruh Bella cakap ‘tak ada’. Kalau ditanya mengenai kecederaan air panas pula, suruh Bella beritahu dia buat kepada diri dia sendiri.

“Bagaimanapun, kami tidak sempat mengajar Bella kerana Mommy telah menelefon ambulans dan Bella telah dibawa turun dari kondominium untuk menaiki ambulans,” katanya.

Zilfinaz kemudian merujuk kepada sebuah laporan polis yang pernah dibuat oleh saksi itu yang menyatakan Bella sering diberikan tekanan mental dan perasaan oleh tertuduh.

“Bella selalu diperbodohkan dan dimainkan perasaannya oleh Siti Bainun. Bella selalu cakap hendak jumpa rakannya yang dikenali sebagai Amshanor, Siti Bainun beritahu Bella, ‘Amshanor dah mati’ dan menunjukkan gambar mayat yang dia cari di Google. Bella kemudian menangis,” kata Yasmin.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021, mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung 13 April depan. – Bernama